text:
σημεία (οπές, επιφάνειες, σημάδια ή εγκοπές) στο αμάξωμα του οχήματος όπως ορίζονται από τον κατασκευαστή.
 2.11.
 «Στάση μέτρησης οχήματος», η θέση του οχήματος ως ορίζεται από τις συντεταγμένες των σημείων αναφοράς στο σύστημα αναφοράς τριών διαστάσεων.
 3. ΑΠΑΙΤΗΣΕΙΣ
 3.1. Παρουσίαση των δεδομένων
 Για κάθε θέση καθήμενου όπου απαιτούνται δεδομένα αναφοράς για να αποδειχθεί η συμμόρφωση προς τις διατάξεις του παρόντος κανονισμού, όλα ή ενδεδειγμένη επιλογή των ακόλουθων δεδομένων πρέπει να παρουσιάζονται υπό τη μορφή που υποδεικνύεται στο προσάρτημα 3 του παρόντος παραρτήματος:
 3.1.1.
 οι συντεταγμένες του σημείου «R» ως προς το σύστημα αναφοράς τριών διαστάσεων·
 3.1.2.
 η προβλεπόμενη από τη μελέτη γωνία του κορμού.
 3.1.3.
 όλες οι απαιτούμενες ενδείξεις για ρύθμιση του καθίσματος (αν είναι ρυθμιζόμενο) στη θέση μέτρησης που παρατίθεται στην παράγραφο 4.3. κατωτέρω.
 3.2. Σχέση μεταξύ μετρούμενων δεδομένων και προβλεπόμενων από τη μελέτη προδιαγραφών.
 3.2.1. Οι συντεταγμένες του σημείου «Η» και η τιμή της πραγματικής γωνίας του κορμού που διαπιστώνεται με την οριζόμενη στην κατωτέρω παράγραφο 4 διαδικασία συγκρίνονται, αντίστοιχα, με τις συντεταγμένες του σημείου «R» και την τιμή της προβλεπόμενης από τη μελέτη γωνίας του κορμού που δηλώνει ο κατασκευαστής του οχήματος.
 3.2.2. Οι σχετικές θέσεις των σημείων «R» και «Η» καθώς και η σχέση μεταξύ της προβλεπόμενης από τη μελέτη γωνίας του κορμού και της αντίστοιχης πραγματικής θεωρούνται ικανοποιητικές για την υπό θεώρηση θέση καθήμενου, αν το σημείο «Η», όπως ορίζεται από τις συντεταγμένες του, κείται εντός τετραγώνου πλευράς μήκους 50 mm με οριζόντιες και κατακόρυφες πλευρές των οποίων οι διαγώνιοι τέμνονται στο σημείο «R» και αν η πραγματική γωνία του κορμού δεν διαφέρει περισσότερο από 5 ° της προβλεπόμενης από τη μελέτη γωνίας.
 3.2.3. Αν πληρούνται αυτές οι προϋποθέσεις, το σημείο «R» και η γωνία κορμού σχεδιασμού θα χρησιμοποιηθούν προς απόδειξη συμμόρφωσης προς τις διατάξεις του παρόντος κανονισμού.
 3.2.4. Αν το σημείο «H» ή η πραγματική γωνία κορμού δεν πληρούν τις προδιαγραφές της παραγράφου 3.2.2. ανωτέρω, το σημείο «H» και η πραγματική γωνία κορμού θα προσδιοριστούν άλλες δύο φορές (τρεις φορές συνολικά). Αν τα αποτελέσματα στις δύο από τις τρεις απόπειρες κριθούν ικανοποιητικά, θα ισχύουν οι όροι της παραγράφου 3.2.3. ανωτέρω.
 3.2.5. Αν τα αποτελέσματα σε τουλάχιστον δύο από τις τρεις απόπειρες που περιγράφονται στην παράγραφο 3.2.4. ανωτέρω δεν πληρούν τις προδιαγραφές της παραγράφου 3.2.2. ανωτέρω ή αν δεν μπορεί να πραγματοποιηθεί επαλήθευση λόγω αδυναμίας του κατασκευαστή του οχήματος να παράσχει πληροφορίες ως προς τη θέση του σημείου R ή τη γωνία κορμού σχεδιασμού, θα χρησιμοποιηθεί το κέντρο μάζας των τριών μετρούμενων σημείων ή ο μέσος όρος των τριών μετρούμενων γωνιών και θα θεωρείται ότι ισχύουν σε όλες τις περιπτώσεις όπου αναφέρεται στο σημείο R ή η γωνία κορμού σχεδιασμού στον παρόντα κανονισμό.
 4. ΔΙΑΔΙΚΑΣΙΑ ΓΙΑ ΤΟΝ ΠΡΟΣΔΙΟΡΙΣΜΟ ΤΟΥ ΣΗΜΕΙΟΥ «Η» ΚΑΙ ΤΗΣ ΠΡΑΓΜΑΤΙΚΗΣ ΓΩΝΙΑΣ ΤΟΥ ΚΟΡΜΟΥ
 4.1. Κατά την κρίση του κατασκευαστή, σταθεροποιείται η θερμοκρασία του οχήματος στους 20 ± 10 °C για να εξασφαλιστεί ότι η θερμοκρασία του υλικού του καθίσματος είναι η θερμοκρασία περιβάλλοντος χώρου. Αν δεν έχει χρησιμοποιηθεί ποτέ το κάθισμα που πρόκειται να ελεγχθεί, στο κάθισμα θα καθίσει άτομο ή


text:
θα τοποθετηθεί διάταξη βάρους 70 με 80 kg, δύο φορές με διάρκεια ενός λεπτού, για να προκληθεί κάμψη στο μαξιλάρι και το ερεισίνωτο. Αν ζητήσει ο κατασκευαστής, όλες οι ομάδες καθισμάτων παραμένουν άνευ φορτίου επί τουλάχιστον 30 λεπτά της ώρας πριν εγκατασταθεί η μηχανή 3-D H.
 4.2. Το όχημα θα βρίσκεται στην κατάσταση μέτρησης που ορίζεται στην παράγραφο 2.11. ανωτέρω.
 4.3. Το κάθισμα, εφόσον είναι ρυθμιζόμενο, ρυθμίζεται πρώτα στην απώτατη πίσω κανονική θέση οδήγησης ή απλής επόχησης, όπως δηλώνει ο κατασκευαστής του οχήματος, λαμβάνοντας υπόψη μόνο τη ρύθμιση του καθίσματος στο διαμήκη άξονα και όχι τη μετακίνηση του καθίσματος για σκοπούς διαφορετικούς από τις κανονικές θέσεις οδήγησης ή απλής επόχησης. Στις περιπτώσεις που υπάρχουν και άλλοι τρόποι ρύθμισης του καθίσματος (κατακόρυφη, γωνιακή, ερεισίνωτου κ.λπ.), το κάθισμα πρέπει να ρυθμίζεται όπως ορίζει ο κατασκευαστής του οχήματος. Για τα αναρτώμενα καθίσματα, η κατακόρυφη θέση θα είναι σταθεροποιημένη στην αντιστοιχούσα στην κανονική θέση οδήγησης όπως ορίζεται από τον κατασκευαστή.
 4.4. Η επιφάνεια της θέσης καθήμενου που έρχεται σε επαφή με τη μηχανή 3-D H πρέπει να καλύπτεται από βαμβακερή μουσελίνα επαρκούς μεγέθους και κατάλληλης υφής, περιγραφόμενο ως βαμβακερό ύφασμα απλής ύφανσης με 18,9 νήματα ανά cm και βάρος 0,228 kg/m2, ή πλεγμένο ή μη υφαντό ύφασμα ισοδύναμων χαρακτηριστικών. Αν η δοκιμή εκτελείται σε κάθισμα εκτός του οχήματος, το δάπεδο επί του οποίου είναι τοποθετημένο το κάθισμα πρέπει να έχει τα ίδια βασικά χαρακτηριστικά (2) με το δάπεδο του οχήματος στο οποίο προορίζεται να χρησιμοποιηθεί το κάθισμα.
 4.5. Το συγκρότημα καθίσματος και πλάτης της μηχανής 3-D H τοποθετείται έτσι ώστε το επίπεδο συμμετρίας του επιβάτη (C/LO) να συμπίπτει με το επίπεδο συμμετρίας της μηχανής 3-D H. Εάν το ζητήσει ο κατασκευαστής, η μηχανή 3-D H επιτρέπεται να μετακινηθεί προς τα μέσα ως προς τον άξονα C/LO σε περίπτωση που η μηχανή 3-D H προεξέχει τόσο προς τα έξω ώστε το άκρο του καθίσματος να μην επιτρέπει την οριζοντίωσή της.
 4.6. Προσδέστε τα συγκροτήματα πέλματος και κνήμης στο σύστημα κοιλώματος του καθίσματος είτε μεμονωμένα ή με τη χρήση της άγκυρας και του συστήματος της κνήμης. Γραμμή διερχόμενη μέσω των στοχάστρων του σημείου «Η» πρέπει να είναι παράλληλη προς το έδαφος και κάθετη προς το διάμηκες επίπεδο συμμετρίας του καθίσματος.
 4.7. Προσαρμόζονται οι θέσεις των άκρων ποδιών και των κάτω άκρων της μηχανής 3-D H ως εξής:
 4.7.1. Υποδεικνυόμενη θέση καθημένου: οδηγός και επιβάτης καθήμενος εμπρός και στην εξωτερική πλευρά
 4.7.1.1. Αμφότερα τα συγκροτήματα πελμάτων και ποδών πρέπει να μετακινηθούν προς τα εμπρός κατά τέτοιο τρόπο ώστε να είναι φυσική η στάση των πελμάτων επί του δαπέδου, αν χρειάζεται, μεταξύ των ποδοπλήκτρων. Στο μέτρο του δυνατού, το αριστερό πέλμα πρέπει να βρίσκεται αριστερά του άξονα συμμετρίας της μηχανής 3-D H σε περίπου ίση απόσταση με εκείνη του δεξιού πέλματος προς τα δεξιά. Εξακριβώνεται με το αλφάδι ότι η μηχανή 3-D H είναι οριζοντιωμένη εγκαρσίως, επαναρρυθμίζοντας εάν χρειάζεται το κοίλωμα του καθίσματος ή ρυθμίζοντας προς τα πίσω τα συγκροτήματα κάτω άκρων και των άκρων ποδιών. Η γραμμή που διέρχεται μέσω των στοχάστρων του σημείου «Η» πρέπει να

type: contracts

jurisdiction: EU


text:
διατηρείται κάθετη προς το διάμηκες επίπεδο συμμετρίας του καθίσματος.
 4.7.1.2. Αν το αριστερό πόδι δεν μπορεί να κρατηθεί παράλληλο προς το δεξί και το αριστερό πέλμα δεν μπορεί να στηριχτεί από την κατασκευή, μετακινήστε το αριστερό πέλμα μέχρι να στηριχτεί. Πρέπει να διατηρείται η ευθυγράμμιση των στοχάστρων.
 4.7.2. Υποδεικνυόμενη θέση καθημένου: ακρινή οπίσθια
 Για τα πίσω ή βοηθητικά καθίσματα, οι κνήμες τοποθετούνται όπου ορίζει ο κατασκευαστής. Αν έτσι τα πέλματα αναπαύονται σε διαφορετικής στάθμης τμήματα του δαπέδου, χρησιμεύει ως αναφορά το πέλμα που πρώτο έρχεται σε επαφή με το μπροστινό κάθισμα και το άλλο πέλμα διευθετείται έτσι ώστε το αλφάδι για τον εγκάρσιο προσανατολισμό του καθίσματος της διάταξης να είναι οριζοντιωμένο.
 4.7.3. Άλλες υποδεικνυόμενες θέσεις καθημένων:
 Η γενική διαδικασία που υποδεικνύεται στην παράγραφο 4.7.1. ανωτέρω πρέπει να τηρείται, εξαιρουμένης της περίπτωσης στην οποία τα πέλματα τοποθετούνται ως καθορίζει ο κατασκευαστής του οχήματος.
 4.8. Αναρτώνται τα βαρίδια κνήμης και μηρού και οριζοντιώνεται η μηχανή 3-D H.
 4.9. Στο κοίλωμα της πλάτης δίδεται κλίση προς τα εμπρός μέχρι την εμπρόσθια θέση ακινητοποίησης και η μηχανή 3-D H σύρεται μακριά από το ερεισίνωτο χρησιμοποιώντας τη ράβδο Τ. Η μηχανή 3-D H επαναδιευθετείται επί του καθίσματος με μία από τις ακόλουθες μεθόδους:
 4.9.1.
 Αν η μηχανή 3-D H τείνει να ολισθήσει προς τα πίσω, χρησιμοποιείται η ακόλουθη διαδικασία: Η μηχανή 3-D H αφήνεται ελεύθερη να ολισθήσει προς τα πίσω έως ότου να μην απαιτείται πλέον οριζόντια προς τα εμπρός δύναμη συγκράτησης επί της ράβδου Τ, δηλαδή έως ότου η έδρα του καθίσματος έρθει σε επαφή με το ερεισίνωτο. Εάν χρειάζεται επανατοποθετείται η κνήμη.
 4.9.2.
 Εάν η μηχανή 3-D H δεν τείνει να ολισθήσει προς τα πίσω, χρησιμοποιείται η ακόλουθη διαδικασία. Η μηχανή 3-D H σύρεται προς τα πίσω ασκώντας στη ράβδο Τ οριζόντια προς τα πίσω δύναμη έως ότου η έδρα του καθίσματος έρθει σε επαφή με το ερεισίνωτο (βλ. εικόνα 2 στο προσάρτημα 1 του παρόντος παραρτήματος).
 4.10. Στο συγκρότημα πλάτης και έδρας της μηχανής 3-D H ασκείται δύναμη 100 ± 10 N στην τομή του μοιρογνωμονίου ισχίου και της θήκης της ράβδου Τ. Η φορά άσκησης της δύναμης είναι γραμμή διερχόμενη από την ανωτέρω τομή και ένα σημείο μόλις άνω της θήκης της ράβδου που αναπαριστά τους μηρούς (βλ. εικόνα 2 στο προσάρτημα 1 του παρόντος παραρτήματος). Έπειτα επαναφέρατε προσεκτικά το κοίλωμα της πλάτης στο ερεισίνωτο του καθίσματος. Η διαδικασία ολοκληρώνεται με εξαιρετική προσοχή για να προληφθεί ολίσθηση της διάταξης 3-D H προς τα εμπρός.
 4.11. Τοποθετήστε τα βαρίδια του δεξιού και αριστερού γλουτού και έπειτα, εναλλάξ, τα οκτώ βαρίδια του κορμού. Διατηρείται οριζοντιωμένη η μηχανή 3-D H.
 4.12. Στο κοίλωμα της πλάτης δίνεται κλίση προς τα εμπρός για να χαλαρώσει η πίεση επί του ερεισινώτου του καθίσματος. Η μηχανή 3-D H πρέπει να σειστεί από τη μια πλευρά στην άλλη διαγράφοντας τόξο 10 ° (5 ° προς κάθε πλευρά του κατακόρυφου επίπεδου συμμετρίας) τρεις φορές για να εξαλειφθούν τυχόν συσσωρευμένες δυνάμεις τριβής μεταξύ της μηχανής 3-D H και του καθίσματος.
 Κατά τη διάρκεια αυτής της παλινδρόμησης, η ράβδος Τ της μηχανής


text:
3-D H μπορεί να παρουσιάσει απόκλιση από την καθορισμένη οριζόντια και κατακόρυφη ευθυγράμμιση. Ως εκ τούτου, η ράβδος Τ πρέπει να συγκρατείται ασκώντας κατάλληλη πλευρική δύναμη στη διάρκεια των παλινδρομικών κινήσεων. Κατά τη συγκράτηση της ράβδου Τ και ενόσω σείεται η μηχανή 3-D H πρέπει να λαμβάνεται μέριμνα ώστε να διασφαλίζεται ότι δεν ασκούνται εξ αμελείας κατακόρυφες ή διαμήκεις εξωτερικές δυνάμεις.
 Στη διάρκεια του σταδίου αυτού, δεν πρέπει να συγκρατούνται ή να προσδένονται τα άκρα πόδια της μηχανής 3-D H. Αν τα πέλματα αλλάζουν θέση, θα πρέπει να δύνανται επί του παρόντος να παραμείνουν στη στάση αυτή.
 Ακολουθεί προσεκτική επαναφορά του κοιλώματος της πλάτης στο ερεισίνωτο του καθίσματος και ελέγχεται αν τα δύο αλφάδια δείχνουν στη θέση μηδέν. Τα πέλματα που ενδεχομένως έχουν μετατοπισθεί κατά τη διάρκεια του κλυδωνισμού της μηχανής 3-D H πρέπει να επανατοποθετηθούν ως εξής:
 Εναλλάξ, κάθε πέλμα ανυψώνεται κατά το ελάχιστο αναγκαίο από το δάπεδο μέχρις ότου να μην μετακινείται άλλο. Κατά την ανύψωση, τα πέλματα πρέπει να είναι ελεύθερα να στρέφονται και δεν πρέπει να εφαρμόζονται ούτε εμπρόσθιες ούτε πλευρικές δυνάμεις. Όταν κάθε πέλμα επανατοποθετηθεί στην κάτω θέση η φτέρνα πρέπει να ακουμπά στην προς τούτο προβλεπόμενη κατασκευή.
 Ελέγχεται εάν το πλευρικό αλφάδι κλίσης δείχνει τη θέση μηδέν· αν χρειάζεται, στην κορυφή του κοιλώματος της πλάτης ασκείται πλευρική δύναμη επαρκής ώστε το κοίλωμα καθίσματος της μηχανής 3-D H να επικαθίσει οριζοντίως επί του καθίσματος.
 4.13. Ενώ η ράβδος Τ συγκρατείται προς αποφυγήν ολίσθησης της διάταξης 3-D H προς τα εμπρός στο μαξιλάρι του καθίσματος, ακολουθούνται τα κατωτέρω βήματα:
 α)
 επαναφορά του κοιλώματος της πλάτης στο ερεισίνωτο του καθίσματος·
 β)
 ασκήσατε και αφαιρέσατε εναλλάξ οριζόντια προς τα πίσω δύναμη, μη υπερβαίνουσα τα 25 N, προς τη ράβδο της γωνίας της πλάτης σε ύψος περίπου στο κέντρο των βαριδίων που κορμού, έως ότου το μοιρογνωμόνιο του ισχίου να δείχνει ότι επετεύχθη ευστάθεια μετά την αφαίρεση της δύναμης. Πρέπει να λαμβάνεται μέριμνα ώστε να εξασφαλίζεται ότι στη μηχανή 3-D H δεν ασκούνται εξωτερικές δυνάμεις προς τα κάτω ή πλευρικές. Εάν χρειάζεται επιπλέον οριζοντίωση της μηχανής 3-D H, πρέπει να περιστραφεί προς τα εμπρός το κοίλωμα της πλάτης, να επανοριζοντιωθεί και να επαναληφθεί η διαδικασία από την παράγραφο 4.12 και εξής.
 4.14. Διεξαγωγή όλων των μετρήσεων:
 4.14.1.
 Μετρώνται οι συντεταγμένες του σημείου «Η» ως προς το σύστημα αναφοράς τριών διαστάσεων.
 4.14.2.
 Η πραγματική γωνία του κορμού λαμβάνεται στο μοιρογνωμόνιο μέτρησης της γωνίας της πλάτης της μηχανής 3-D H με τη στήλη στην απώτατη πίσω θέση.
 4.15. Αν ζητηθεί να επαναληφθεί η εγκατάσταση της μηχανής 3-D H, το συγκρότημα του καθίσματος πρέπει να παραμείνει αφόρτιστο επί 30 λεπτά τουλάχιστον προτού επαναληφθεί η διαδικασία. Η μηχανή 3-D H δεν πρέπει να παραμένει με φορτία επί του συγκροτήματος του καθίσματος για χρόνο περισσότερο από τον απαιτούμενο για την εκτέλεση της δοκιμής.
 4.16. Όταν τα καθίσματα της ιδίας σειράς καθισμάτων είναι δυνατόν να θεωρηθούν ως παρόμοια (πάγκος καθισμάτων, πανομοιότυπα καθίσματα κ.λπ.) για κάθε σειρά καθισμάτων προσδιορίζεται ένα μόνο σημείο «Η» και μία «πραγματική γωνία του κορμού», με την περιγραφόμενη στο προσάρτημα 1 του


text:
παρόντος παραρτήματος μηχανή 3-D H επικαθήμενη σε θέση θεωρούμενη ως αντιπροσωπευτική της σειράς καθισμάτων. Η θέση αυτή θα είναι:
 4.16.1.
 για την εμπρόσθια σειρά: το κάθισμα του οδηγού·
 4.16.2.
 για την πίσω σειρά ή τις πίσω σειρές: ένα ακρινό κάθισμα.
 (1) Σε οποιαδήποτε θέση καθημένου εκτός των μπροστινών καθισμάτων όπου το σημείο «Η» δεν είναι δυνατόν να προσδιοριστεί με τη χρήση της «τρισδιάστατης μηχανής σημείου Η» ή συναφών διαδικασιών, κατά την κρίση της αρμόδιας αρχής επιτρέπεται να λαμβάνεται ως σημείο αναφοράς το σημείο «R» που δηλώνεται από τον κατασκευαστή.
 (2) Γωνία ανάκλισης, διαφορά ύψους ως προς το βάθρο καθίσματος, υφή επιφανείας κ.λπ.
 Προσάρτημα 1
 Περιγραφή της τρισδιάστατης μηχανής σημείου «H» (1) (μηχανή 3-D H)
 1. Κοιλώματα πλάτης και καθίσματος
 Τα κοιλώματα πλάτης και καθίσματος είναι κατασκευασμένα από ενισχυμένο πλαστικό και μέταλλο· προσομοιώνουν τον ανθρώπινο κορμό και μηρούς και αρθρώνονται μηχανικώς στο σημείο «Η». Ένα μοιρογνωμόνιο είναι στερεωμένο στη στήλη που αρθρώνεται στο σημείο «Η» για να μετριέται η πραγματική γωνία του κορμού. Μια ρυθμιζόμενη ράβδος αναπαράστασης των μηρών, στερεωμένη στο κοίλωμα του καθίσματος καθορίζει τον άξονα συμμετρίας των μηρών και χρησιμεύει ως γραμμή βάσης για το μοιρογνωμόνιο του ισχίου.
 2. Στοιχεία σώματος και κάτω άκρων
 Τα τμήματα της κνήμης συναρμόζονται στο συγκρότημα κοιλώματος του καθίσματος με την άγκυρα που συνδέει τους μηρούς, η οποία αποτελεί πλευρική επέκταση της ρυθμιζόμενης ράβδου αναπαράστασης των μηρών. Στα τμήματα της κνήμης είναι ενσωματωμένα μοιρογνωμόνια για τη μέτρηση των γωνιών των γονάτων. Πραγματοποιείται βαθμονόμηση των συγκροτημάτων υποδήματος και άκρου ποδιού ώστε να μετράται η γωνία του ποδιού. Η διάταξη προσανατολίζεται στο χώρο με δύο αλφάδια. Βαρίδια παράστασης του σώματος τοποθετούνται στα αντίστοιχα κέντρα βάρους για να παρέχουν διείσδυση στο κάθισμα ισοδύναμη προς άνδρα βάρους 76 kg. Πρέπει να ελέγχεται κατά πόσον όλες οι αρθρώσεις της μηχανής 3-D H κινούνται ελεύθερα χωρίς αισθητή τριβή.
 Σχήμα 1
 Περιγραφή των στοιχείων της μηχανής 3-D H
 Σχήμα 2
 Διαστάσεις στοιχείων μηχανής 3-D H και κατανομή φορτίσεων
 (1) Για τις λεπτομέρειες της κατασκευής της μηχανής 3-D H αποταθείτε στην Society of Automobile Engineers (SAE), 400 Commonwealth Drive, Warrendale, Pennsylvania 15096, Ηνωμένες Πολιτείες της Αμερικής.
 Η μηχανή αντιστοιχεί σε εκείνη που περιγράφεται στο πρότυπο 6549-1980 του ISO.
 Προσάρτημα 2
 Τρισδιάστατο σύστημα αναφοράς
 1.
 Το τρισδιάστατο σύστημα αναφοράς ορίζεται από τρία ορθογώνια επίπεδα που καθορίζει ο κατασκευαστής του οχήματος (βλ. εικόνα) (1).
 2.
 Η στάση μέτρησης του οχήματος καθορίζεται τοποθετώντας το όχημα στην επιφάνεια στήριξης κατά τρόπο ώστε οι συντεταγμένες των σημείων αναφοράς να αντιστοιχούν στις τιμές που υποδεικνύει ο κατασκευαστής.
 3.
 Οι συντεταγμένες των σημείων R και Η καθορίζονται σε σχέση με τα σημεία αναφοράς που ορίζει ο κατασκευαστής του οχήματος.
 Εικόνα
 Τρισδιάστατο σύστημα αναφοράς
 (1) Σύστημα αναφοράς σύμφωνα με το πρότυπο ISO 4130-1978. Διαγράφεται ό,τι δεν ισχύει.
 Προσάρτημα 3
 Δεδομενα αναφορας για τις θεσεις καθημενων
 1. Κωδικοποίηση των δεδομένων αναφοράς
 Τα δεδομένα αναφοράς καταγράφονται σε πίνακα διαδοχικά για κάθε θέση καθημένου. Οι θέσεις καθημένων χαρακτηρίζονται με διψήφιο κωδικό. Το πρώτο στοιχείο είναι αραβικό ψηφίο και δηλώνει τη σειρά καθισμάτων αρχίζοντας το μέτρημα από το μπροστινό προς το πίσω τμήμα του


text:
οχήματος. Το δεύτερο στοιχείο είναι κεφαλαίο γράμμα που ορίζει τη θέση του καθίσματος σε σειρά καθισμάτων παρατηρούμενη κατά τη φορά μετακίνησης του οχήματος προς τα εμπρός· χρησιμοποιούνται τα εξής γράμματα:
 L
 =
 αριστερά
 C
 =
 κέντρο
 R
 =
 δεξιά
 2. Περιγραφή της μετρητικής στάσης του οχήματος:
 2.1.
 Συντεταγμένες σημείων αναφοράς
 X
 ...
 Y
 ...
 Z
 ...
 3. Κατάλογος στοιχείων αναφοράς:
 3.1.
 Θέση καθημένου ...
 3.1.1.
 Συντεταγμένες σημείου R
 X
 ...
 Y
 ...
 Z
 ...
 3.1.2.
 Προβλεπόμενη από τη μελέτη γωνία του κορμού ...
 3.1.3.
 Προδιαγραφές για τη ρύθμιση του καθίσματος (1)
 οριζοντίως
 :
 ...
 κατακορύφως
 :
 ...
 γωνιακώς
 :
 ...
 γωνία του κορμού
 :
 ...
 Σημείωση: Παραθέσατε σε πίνακα τα δεδομένα αναφοράς για περαιτέρω θέσεις καθήμενων για τα σημεία 3.2, 3.3 κ.λπ.
 (1) Διαγράφεται ό,τι δεν ισχύει.


text:
 28.2.2019
 EL
 Επίσημη Εφημερίδα της Ευρωπαϊκής Ένωσης
 L 60/34
 ΑΠΟΦΑΣΗ ΤΗΣ ΜΕΙΚΤΗΣ ΕΠΙΤΡΟΠΗΣ ΤΟΥ ΕΟΧ
 αριθ. 21/2019
 της 8ης Φεβρουαρίου 2019
 για την τροποποίηση του παραρτήματος IX (Χρηματοπιστωτικές υπηρεσίες) της συμφωνίας για τον ΕΟΧ [2019/342]
 Η ΜΕΙΚΤΗ ΕΠΙΤΡΟΠΗ ΤΟΥ ΕΟΧ,
 Έχοντας υπόψη τη συμφωνία για τον Ευρωπαϊκό Οικονομικό Χώρο (εφεξής «η συμφωνία για τον EOX»), και ιδίως το άρθρο 98,
 Εκτιμώντας τα ακόλουθα:
 (1)
 Ο κανονισμός (ΕΕ) 2015/751 του Ευρωπαϊκού Κοινοβουλίου και του Συμβουλίου, της 29ης Απριλίου 2015, σχετικά με τις διατραπεζικές προμήθειες για πράξεις πληρωμών με κάρτες (1) πρέπει να ενσωματωθεί στη συμφωνία για τον ΕΟΧ.
 (2)
 Επομένως, το παράρτημα IX της συμφωνίας για τον ΕΟΧ θα πρέπει να τροποποιηθεί αναλόγως,
 ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
 Άρθρο 1
 Μετά το σημείο 31ι (Οδηγία 2014/17/ΕΕ του Ευρωπαϊκού Κοινοβουλίου και του Συμβουλίου) του παραρτήματος IX της συμφωνίας για τον ΕΟΧ, παρεμβάλλεται το ακόλουθο σημείο:
 «31ια.
 32015 R 0751: Κανονισμός (ΕΕ) 2015/751 του Ευρωπαϊκού Κοινοβουλίου και του Συμβουλίου, της 29ης Απριλίου 2015, σχετικά με τις διατραπεζικές προμήθειες για πράξεις πληρωμών με κάρτες (ΕΕ L 123 της 19.5.2015, σ. 1).
 Για τους σκοπούς της παρούσας συμφωνίας, οι διατάξεις του κανονισμού προσαρμόζονται ως εξής:
 α)
 Στο άρθρο 3 παράγραφος 2 στοιχείο β), όσον αφορά τα κράτη της ΕΖΕΣ, η φράση “στις 9 Ιουνίου 2015” αντικαθίσταται από τη φράση “την ημερομηνία έναρξης ισχύος της απόφασης της Μεικτής Επιτροπής του ΕΟΧ αριθ. 21/2019 της 8ης Φεβρουαρίου 2019”.
 β)
 Στο άρθρο 16 παράγραφος 2, όσον αφορά τα κράτη της ΕΖΕΣ, η φράση “έως τις 9 Δεκεμβρίου 2016” αντικαθίσταται από τη φράση “ένα χρόνο μετά την ημερομηνία έναρξης ισχύος της απόφασης της Μεικτής Επιτροπής του ΕΟΧ αριθ. 21/2019 της 8ης Φεβρουαρίου 2019”.».
 Άρθρο 2
 Τα κείμενα του κανονισμού (ΕΕ) 2015/751 στην ισλανδική και τη νορβηγική γλώσσα, τα οποία δημοσιεύονται στο συμπλήρωμα ΕΟΧ της Επίσημης Εφημερίδας της Ευρωπαϊκής Ένωσης, είναι αυθεντικά.
 Άρθρο 3
 Η παρούσα απόφαση αρχίζει να ισχύει στις 9 Φεβρουαρίου 2019, υπό την προϋπόθεση ότι έχουν πραγματοποιηθεί όλες οι κοινοποιήσεις που προβλέπονται στο άρθρο 103 παράγραφος 1 της συμφωνίας για τον ΕΟΧ (*1).
 Άρθρο 4
 Η παρούσα απόφαση δημοσιεύεται στο τμήμα ΕΟΧ και στο συμπλήρωμα ΕΟΧ της Επίσημης Εφημερίδας της Ευρωπαϊκής Ένωσης.
 Βρυξέλλες, 8 Φεβρουαρίου 2019.
 Για τη Μεικτή Επιτροπή του ΕΟΧ
 Ο Πρόεδρος
 Claude MAERTEN
 (1) ΕΕ L 123 της 19.5.2015, σ. 1.
 (*1) Έχουν αναφερθεί συνταγματικές απαιτήσεις.


text:
 Avis juridique important
 |
 22003X1008(10)
 Σύναψη μνημονίου συμφωνίας με τη Ρουμανία σχετικά με τη συμμετοχή της στο κοινοτικό πρόγραμμα Fiscalis 2003-2007
 Επίσημη Εφημερίδα αριθ. C 241 της 08/10/2003 σ. 0012 - 0012
 Σύναψη μνημονίου συμφωνίας με τη Ρουμανία σχετικά με τη συμμετοχή της στο κοινοτικό πρόγραμμα Fiscalis 2003-2007(2003/C 241/15)Στις 29 Αυγούστου 2003 υπεγράφη μνημόνιο συμφωνίας μεταξύ της Ευρωπαϊκής Επιτροπής, εξ ονόματος της Ευρωπαϊκής Κοινότητας, και της κυβέρνησης της Ρουμανίας σχετικά με τη συμμετοχή της στο κοινοτικό πρόγραμμα Fiscalis 2003-2007.Το πλήρες κείμενο του μνημονίου συμφωνίας στα αγγλικά βρίσκεται στην ακόλουθη ιστοσελίδα:http://europa.eu.int/comm/ enlargement/pas/ocp/index.htm


text:
 8.11.2012
 EL
 Επίσημη Εφημερίδα της Ευρωπαϊκής Ένωσης
 L 309/17
 ΑΠΌΦΑΣΗ ΤΗΣ ΜΕΙΚΤΉΣ ΕΠΙΤΡΟΠΉΣ ΤΟΥ ΕΟΧ
 αριθ. 136/2012
 της 13ης Ιουλίου 2012
 για την τροποποίηση του παραρτήματος XX (Περιβάλλον) της συμφωνίας για τον ΕΟΧ
 Η ΜΕΙΚΤΗ ΕΠΙΤΡΟΠΗ TOY ΕΟΧ,
 Έχοντας υπόψη τη συμφωνία για τον Ευρωπαϊκό Οικονομικό Χώρο, όπως τροποποιήθηκε με το πρωτόκολλο προσαρμογής της συμφωνίας για τον Ευρωπαϊκό Οικονομικό Χώρο, εφεξής «η συμφωνία», και ιδίως το άρθρο 98,
 Εκτιμώντας τα ακόλουθα:
 (1)
 Το παράρτημα XX της συμφωνίας τροποποιήθηκε με την απόφαση της Μεικτής Επιτροπής του ΕΟΧ αριθ. 117/2012 της 15ης Ιουνίου 2012 (1).
 (2)
 Ο κανονισμός (ΕΚ) αριθ. 1221/2009 του Ευρωπαϊκού Κοινοβουλίου και του Συμβουλίου, της 25ης Νοεμβρίου 2009, περί της εκούσιας συμμετοχής οργανισμών σε κοινοτικό σύστημα οικολογικής διαχείρισης και οικολογικού ελέγχου (EMAS) και για την κατάργηση του κανονισμού (ΕΚ) αριθ. 761/2001 και των αποφάσεων της Επιτροπής 2001/681/ΕΚ και 2006/193/ΕΚ (2) πρέπει να ενσωματωθεί στη συμφωνία.
 (3)
 Ο κανονισμός (ΕΚ) αριθ. 1221/2009 καταργεί τον κανονισμό (ΕΚ) αριθ. 761/2001 του Ευρωπαϊκού Κοινοβουλίου και του Συμβουλίου (3) και τις αποφάσεις της Επιτροπής 2001/681/ΕΚ (4) και 2006/193/ΕΚ (5), που έχουν ενσωματωθεί στη συμφωνία και, συνεπώς, πρέπει να διαγραφούν από τη συμφωνία,
 ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
 Άρθρο 1
 Το παράρτημα XX της συμφωνίας τροποποιείται ως εξής:
 1)
 Το κείμενο του σημείου 1εα [κανονισμός (ΕΚ) αριθ. 761/2001 του Ευρωπαϊκού Κοινοβουλίου και του Συμβουλίου] αντικαθίσταται από το ακόλουθο κείμενο:
 «32009 R 1221: Κανονισμός (ΕΚ) αριθ. 1221/2009 του Ευρωπαϊκού Κοινοβουλίου και του Συμβουλίου, της 25ης Νοεμβρίου 2009, περί της εκούσιας συμμετοχής οργανισμών σε κοινοτικό σύστημα οικολογικής διαχείρισης και οικολογικού ελέγχου (EMAS) και για την κατάργηση του κανονισμού (ΕΚ) αριθ. 761/2001 και των αποφάσεων της Επιτροπής 2001/681/ΕΚ και 2006/193/ΕΚ (ΕΕ L 342 της 22.12.2009, σ. 1).»
 2)
 Διαγράφεται το κείμενο του σημείου 1εαα (απόφαση 2001/681/ΕΚ της Επιτροπής) και του σημείου 1εαβ (απόφαση 2006/193/ΕΚ της Επιτροπής).
 Άρθρο 2
 Τα κείμενα του κανονισμού (ΕΚ) αριθ. 1221/2009 στην ισλανδική και στη νορβηγική γλώσσα, τα οποία δημοσιεύονται στο συμπλήρωμα ΕΟΧ της Επίσημης Εφημερίδας της Ευρωπαϊκής Ένωσης, είναι αυθεντικά.
 Άρθρο 3
 Η παρούσα απόφαση αρχίζει να ισχύει στις 14 Ιουλίου 2012, υπό την προϋπόθεση ότι έχουν πραγματοποιηθεί προς τη Μεικτή Επιτροπή του ΕΟΧ όλες οι κοινοποιήσεις που προβλέπονται στο άρθρο 103 παράγραφος 1 της συμφωνίας (6).
 Άρθρο 4
 Η παρούσα απόφαση δημοσιεύεται στο τμήμα ΕΟΧ και στο συμπλήρωμα ΕΟΧ της Επίσημης Εφημερίδας της Ευρωπαϊκής Ένωσης.
 Βρυξέλλες, 13 Ιουλίου 2012.
 Για τη Μεικτή Επιτροπή του ΕΟΧ
 Ο Πρόεδρος
 Atle LEIKVOLL
 (1) ΕΕ L 270 της 4.10.2012, σ. 40.
 (2) ΕΕ L 342 της 22.12.2009, σ. 1.
 (3) ΕΕ L 114 της 24.4.2001, σ. 1.
 (4) ΕΕ L 247 της 17.9.2001, σ. 24.
 (5) ΕΕ L 70 της 9.3.2006, σ. 63.
 (6) Δεν έχουν αναφερθεί συνταγματικές απαιτήσεις.


text:
7. 3 . 89 Επίσημη Εφημερίδα των Ευρωπαϊκών Κοινοτήτων Αριθ. L 63/23
 ΣΥΜΦΩΝΙΑ
 με τη μορφή ανταλλαγής διακοινώσεων για την παράταση και τροποποίηση της συμφωνίας μεταξύ
 της κυβέρνησης των Ηνωμένων Πολιτειών της Αμερικής και της Ευρωπαϊκής Οικονομικής Κοινό
 τητας σχετικά με τα αλιεύματα στα ανοιχτά των ακτών των Ηνωμένων Πολιτειών της Αμερικής
 A. Διακοίνωση της κυβέρνησης των Ηνωμένων Πολιτειών της Αμερικής
 H αποστολή των Ηνωμένων Πολιτειών στις Ευρωπαϊκές Κοινότητες χαιρετίζει την Επιτροπή των
 Ευρωπαϊκών Κοινοτήτων και επιθυμεί να επιστήσει την προσοχή της Επιτροπής των Ευρωπαϊκών
 Κοινοτήτων στη συμφωνία μεταξύ της κυβέρνησης των Ηνωμένων Πολιτειών της Αμερικής και των
 Ευρωπαϊκών Κοινοτήτων σχετικά με τα αλιεύματα στα ανοιχτά των ακτών των Ηνωμένων Πολι
 τειών που υπογράφηκε στην Ουάσινγκτον την 1η Οκτωβρίου 1984 και λήγει την 1η Ιουλίου 1989. Οι
 Ηνωμένες Πολιτείες προτείνουν να παραταθεί η συμφωνία έως την 1η Ιουλίου 1991 και να τροποποι
 ηθεί ως ακολούθως:
 A. Στο άρθρο III παράγραφος 2, οι λέξεις «τροποποιήσεις οι οποίες είναι δυνατόν να αποδειχθούν
 αναγκαίες από απρόβλεπτους παράγοντες που επηρεάζουν τα αποθέματα» αντικαθίστανται από
 τις λέξεις «κατάλληλες τροποποιήσεις».
 B. Στο άρθρο IV, οι λέξεις «στο νόμο Magnuson για τη διατήρηση και διαχείριση της αλιείας όπως
 τροποποιήθηκε, και οι οποίοι είναι οι ακόλουθοι :» αντικαθίστανται από τις λέξεις «στη νομο
 θεσία των ΗΠΑ, περιλαμβανομένων :». Απαλείφονται τα εισαγωγικά και η αρίθμηση αντικαθί
 σταται από τα αντίστοιχα αραβικά ψηφία.
 Γ. Στο άρθρο IV σημείο 1 , οι λέξεις «ιχθύων ή αλιευτικών προϊόντων των Ηνωμένων Πολιτειών»
 αντικαθίστανται από τις λέξεις «τόσο των ιχθύων όσο και των αλιευτικών προϊόντων των
 Ηνωμένων Πολιτειών, και ιδιαίτερα των ιχθύων και των αλιευτικών προϊόντων για τα οποία το
 συγκεκριμένο κράτος έχει ζητήσει χορήγηση μεριδίου · ».
 Δ. Στο άρθρο ΓV, το σημείο 2 αντικαθίσταται από το ακόλουθο κείμενο : «εάν και σε ποιο βαθμό,
 το κράτος αυτό συνεργάζεται με τις Ηνωμένες Πολιτείες τόσο για την προαγωγή υπαρχουσών
 και νέων δυνατοτήτων για τις εξαγωγές αλιευμάτων από τις Ηνωμένες Πολιτείες με την αγορά
 αλιευτικών προϊόντων από τους μεταποιητές των Ηνωμένων Πολιτειών όσο και για την προα
 γωγή του εμπορίου αλιευτικών προϊόντων με την αγορά ιχθύων και αλιευτικών προϊόντων από
 τους αλιείς των Ηνωμένων Πολιτειών, και ιδιαίτερα ιχθύων και αλιευτικών προϊόντων για τα
 οποία το συγκεκριμένο κράτος έχει ζητήσει χορήγηση μεριδίου ».
 E. Στο άρθρο VII, η ακόλουθη περίοδος παρεμβάλλεται πριν από την τελευταία περίοδο : «Αυτά τα
 τέλη εφαρμόζονται αδιακρίτως το δε ύψος τους είναι δυνατό να διαφέρει ανάλογα με το εάν,
 μεταξύ άλλων, σύμφωνα με τη γνώμη των Ηνωμένων Πολιτειών, σκάφη ή υπήκοοι των κρατών
 μελών των Ευρωπαϊκών Κοινοτήτων αλιεύουν είδη ανάδρομης πορείας καταγωγής των Ηνωμέ
 νων Πολιτειών σε απαράδεκτα μεγάλες ποσότητες ή εάν οι Ευρωπαϊκές Κοινότητες δεν λαμβά
 νουν επαρκή μέτρα για τη διατήρηση και την ανάπτυξη των αλιευμάτων των Ηνωμένων Πολι
 τειών.»
 ΣΤ. Στο άρθρο XII παράγραφος 4, προστίθεται η ακόλουθη περίοδος: «Οι Ευρωπαϊκές Κοινότητες
 παρέχουν επίσης οικονομικά στοιχεία που ενδέχεται να τους ζητήσουν οι Ηνωμένες Πολιτείες.»
 Z. Στο άρθρο XIX, η ημερομηνία « 1η Ιουλίου 1989» αντικαθίσταται από την ημερομηνία « 1η
 Ιουλίου 1991 ».
 Οι Ηνωμένες Πολιτείες προτείνουν, εάν


text:
οι Ευρωπαϊκές Κοινότητες αποδέχονται την παράταση και
 τις ανωτέρω τροποποιήσεις να αποτελέσει η παρούσα διακοίνωση και η απάντηση των Ευρωπαϊκών
 Κοινοτήτων συμφωνία μεταξύ της κυβέρνησης των Ηνωμένων Πολιτειών της Αμερικής και των
 Ευρωπαϊκών Κοινοτήτων για την τροποποίηση της συμφωνίας για τα αλιεύματα στα ανοιχτά των
 ακτών των Ηνωμένων Πολιτειών και την παράτασή της μέχρι την 1η Ιουλίου 1991 . H συμφωνία
 αυτή θα αρχίσει να ισχύει την ημερομηνία που θα συμφωνηθεί με ανταλλαγή διπλωματικών διακοι
 νώσεων μετά την ολοκλήρωση των εσωτερικών διαδικασιών και των δύο μερών.
 Με την ευκαιρία αυτή, η αποστολή των Ηνωμένων Πολιτειών εκφράζει εκ νέου στην Επιτροπή τη
 βαθύτατη εκτίμησή της
 Για την κυβέρνηση των
 Ηνωμένων Πολιτειών της Αμερικής
 H αποστολή των Ηνωμένων Πολιτειών
 στις Ευρωπαϊκές Κοινότητες
 15 Σεπτεμβρίου 1988
 ---pagebreak--- Αριθ. L 63/24 Επίσημη Εφημερίδα των Ευρωπαϊκων Κοινοτήτων 7. 3. 89
 B. Διακοίνωση της Ευρωπαϊκής Οικονομικής Κοινότητας
 H Γενική Διεύθυνση Εξωτερικων Σχεσεων της Επιτροπής των Ευρωπαϊκών Κοινοτήτων χαιρετίζει
 την αποστολή των Ηνωμένων Πολιτειών στις Ευρωπαϊκές Κοινότητες και λαμβάνει την τιμή να
 δηλώσει ότι έλαβε διακοίνωση της αποστολής, της 15ης Σεπτεμβρίου 1988, η οποία έχει ως εξής :
 «H αποστολή των Ηνωμένων Πολιτειών στις Ευρωπαϊκές Κοινότητες χαιρετίζει την Επιτροπή
 των Ευρωπαϊκών Κοινοτήτων και επιθυμεί να επιστήσει την προσοχή της Επιτροπής των Ευρω
 παϊκών Κοινοτήτων στη συμφωνία μεταξύ της κυβέρνησης των Ηνωμένων Πολιτειών Αμερικής
 και των Ευρωπαϊκών Κοινοτήτων σχετικά με τα αλιεύματα στα ανοικτά των ακτών των Ηνωμέ
 νων Πολιτειών που υπογράφηκε στην Ουάσιγκτον την 1η Οκτωβρίου 1984 και λήγει την 1η
 Ιουλίου 1989. Οι Ηνωμένες Πολιτείες προτείνουν να παραταθεί η συμφωνία έως την 1η Ιουλίου
 1991 και να τροποποιηθεί ως ακολούθως:
 A. Στο άρθρο III παράγραφος 2, οι λέξεις "τροποποιήσεις οι οποίες είναι δυνατόν να αποδει
 χθούν αναγκαίες από απρόβλεπτους παράγοντες που επηρεάζόυν τα αποθέματα" αντικαθί
 στανται από τις λέξεις "κατάλληλες τροποποιήσεις".
 B. Στο άρθρο ΓV, οι λέξεις "στο νόμο Magnuson για τη διατήρηση και διαχείριση της αλιείας
 όπως τροποποιήθηκε, και οι οποίοι είναι οι ακόλουθοι :" αντικαθίστανται από τις λέξεις
 "στη νομοθεσία των ΗΠA περιλαμβανομένων :". Απαλείφονται τα εισαγωγικά και η αρίθ
 μηση αντικαθίσταται από τα αντίστοιχα αραβικά ψηφία.
 Γ. Στο άρθρο ΓV σημείο 1 , οι λέξεις "ιχθύων ή αλιευτικών προϊόντων των Ηνωμένων Πολι
 τειών" αντικαθίστανται από τις λέξεις "τόσο των ιχθύων όσο και των αλιευτικών προϊόντων
 των Ηνωμένων Πολιτειών, και ιδιαίτερα των ιχθύων και των αλιευτικών προϊόντων για τα
 οποία το συγκεκριμένο κράτος έχει ζητήσει χορήγηση μεριδίου ".
 Δ. Στο άρθρο ΓV, το σημείο 2 αντικαθίσταται από το ακόλουθο κείμενο : "εάν, και σε ποιο
 βαθμό, το κράτος αυτό συνεργάζεται με τις Ηνωμένες Πολιτείες τόσο για την προαγωγή
 υπαρχουσών και νέων δυνατοτήτων για τις εξαγωγές αλιευμάτων από τις Ηνωμένες Πολι
 τείες με την αγορά αλιευτικών προϊόντων από τους μεταποιητές των Ηνωμένων Πολιτειών
 όσο και για την προαγωγή του εμπορίου αλιευτικών προϊόντων με την αγορά ιχθύων και
 αλιευτικών προϊόντων από τους αλιείς των Ηνωμένων Πολιτειών, και ιδιαίτερα ιχθύων και
 αλιευτικών προϊόντων για τα οποία το συγκεκριμένο κράτος έχει ζητήσει χορήγηση μερι
 δίου · ".
 E. Στο άρθρο VII, η ακόλουθη περίοδος παρεμβάλλεται πριν από την


text:
τελευταία περίοδο : "Αυτά
 τα τέλη εφαρμόζονται αδιακρίτως το δε ύψος τους είναι δυνατό να διαφέρει ανάλογα με το
 εάν, μεταξύ άλλων, σύμφωνα με τη γνώμη των Ηνωμένων Πολιτειών, σκάφη ή υπήκοοι των
 κρατών μελών των Ευρωπαϊκών Κοινοτήτων αλιεύουν είδη ανάδρομης πορείας καταγωγής
 των Ηνωμένων Πολιτειών σε απαράδεκτα μεγάλες ποσότητες ή εάν οι Ευρωπαϊκές Κοινότη
 τες δεν λαμβάνουν επαρκή μέτρα για τη διατήρηση και την ανάπτυξη των αλιευμάτων των
 Ηνωμένων Πολιτειών."
 ΣΤ. Στο άρθρο XII παράγραφος 4, προστίθεται η ακόλουθη περίοδος : "Οι Ευρωπαϊκές Κοινότη
 τες παρέχουν επίσης οικονομικά στοιχεία που ενδέχεται να τους ζητήσουν οι Ηνωμένες
 Πολιτείες."
 Z. Στο άρθρο XIX, η ημερομηνία " 1η Ιουλίου 1989" αντικαθίσταται από την ημερομηνία " 1η
 Ιουλίου 1 99 Γ.
 Οι Ηνωμένες Πολιτείες προτείνουν, εάν οι Ευρωπαϊκές Κοινότητες αποδέχονται την παράταση
 και τις ανωτέρω τροποποιήσεις να αποτελέσει η παρούσα διακοίνωση και η απάντηση των
 Ευρωπαϊκών Κοινοτήτων συμφωνία μεταξύ της κυβέρνησης των Ηνωμένων Πολιτειών της Αμερι
 κής και των Ευρωπαϊκών Κοινοτήτων για την τροποποίηση της συμφωνίας για τα αλιεύματα στα
 ανοικτά των ακτών των Ηνωμένων Πολιτειών και την παράτασή της μέχρι της 1η Ιουλίου 1991 .
 H συμφωνία αυτή θα αρχίσει να ισχύει την ημερομηνία που θα συμφωνηθεί με ανταλλαγή
 διπλωματικών διακοινώσεων μετά την ολοκλήρωση των εσωτερικών διαδικασιών και των δύο
 μερών.»
 ---pagebreak--- 7. 3. 89 Επίσημη Εφημερίδα των Ευρωπαϊκών Κοινοτήτων Αριθ. L 63/25
 H Γενική Διεύθυνση Εξωτερικών Σχέσεων της Επιτροπής των Ευρωπαϊκών Κοινοτήτων λαμβάνει
 την τιμή να σας διαβεβαιώσει ότι η Ευρωπαϊκή Οικονομική Κοινότητα αποδέχεται το περιεχόμενο
 της ανωτέρω διακοίνωσης και ότι η ανωτέρω και η παρούσα διακοίνωση αποτελούν συμφωνία
 σύμφωνα με την πρόταση της κυβέρνησης των Ηνωμένων Πολιτειών της Αμερικής.
 Με την ευκαιρία αυτή, η Γενική Διεύθυνση Εξωτερικών Σχέσεων της Επιτροπής των Ευρωπαϊκών
 Κοινοτήτων εκφράζει εκ νέου στην αποστολή των Ηνωμένων Πολιτειών τη βαθύτατη εκτίμησή της.
 Εξ ονόματος του Συμβουλίου
 των Ευρωπαϊκών Κοινοτήτων
 H Γενική Διεύθυνση Εξωτερικών Σχέσεων
 της Επιτροπής των Ευρωπαϊκών Κοινοτήτων
 27 Φεβρουαρίου 1989


text:
 28.10.2017
 EL
 Επίσημη Εφημερίδα της Ευρωπαϊκής Ένωσης
 L 279/3
 ΠΡΩΤΌΚΟΛΛΟ
 για τον καθορισμό των αλιευτικών δυνατοτήτων και της χρηματικής αντιπαροχής που προβλέπονται στη συμφωνία αλιευτικής σύμπραξης μεταξύ της Ευρωπαϊκής Ένωσης και της Δημοκρατίας του Μαυρίκιου
 Άρθρο 1
 Διάρκεια
 Το παρόν πρωτόκολλο και το παράρτημά του εφαρμόζονται για περίοδο τεσσάρων ετών από την ημερομηνία της προσωρινής εφαρμογής τους.
 Άρθρο 2
 Αρχές
 1. Όπως προβλέπεται σύμφωνα με το άρθρο 6 της συμφωνίας αλιευτικής σύμπραξης (η «συμφωνία»), τα σκάφη που φέρουν τη σημαία κράτους μέλους της Ένωσης, («ενωσιακά σκάφη»), μπορούν να ασκούν αλιευτικές δραστηριότητες στα ύδατα του Μαυρίκιου μόνον εφόσον κατέχουν άδεια αλιείας που έχει εκδοθεί στο πλαίσιο του παρόντος πρωτοκόλλου σύμφωνα με το κεφάλαιο ΙΙ του παραρτήματος.
 2. Με σκοπό τη συνεχή ανάπτυξη υπεύθυνης και βιώσιμης αλιείας, τα μέρη συμφωνούν να συνεργάζονται για την καταπολέμηση της παράνομης, λαθραίας και άναρχης αλιείας.
 3. Με το παρόν τα μέρη αναλαμβάνουν να προωθήσουν την υπεύθυνη αλιεία στα ύδατα του Μαυρίκιου βάσει της αρχής της μη εισαγωγής διακρίσεων μεταξύ των διαφόρων στόλων που αλιεύουν στα ύδατα του Μαυρίκιου. Ο Μαυρίκιος αναλαμβάνει την υποχρέωση να εφαρμόζει τα ίδια τεχνικά μέτρα και μέτρα διατήρησης για όλους τους επαγγελματικούς στόλους που αλιεύουν στα ύδατά του.
 4. Για λόγους διαφάνειας, οι αρχές του Μαυρίκιου αναλαμβάνουν την υποχρέωση να παρέχουν στην Ένωση, μέσω της μικτής επιτροπής που προβλέπεται στο άρθρο 9 της συμφωνίας (η «μικτή επιτροπή»), σχετικές πληροφορίες για τις αλιευτικές δραστηριότητες που ασκούνται στα ύδατα του Μαυρίκιου, σύμφωνα με τις απαιτήσεις της Επιτροπής Τόνου Ινδικού Ωκεανού (IOTC).
 5. Τα μέρη δεσμεύονται να εφαρμόζουν το παρόν πρωτόκολλο σύμφωνα με το άρθρο 9 της συμφωνίας του Κοτονού σχετικά με τα ουσιώδη στοιχεία όσον αφορά τα ανθρώπινα δικαιώματα, τις δημοκρατικές αρχές και το κράτος δικαίου, καθώς και τα θεμελιώδη στοιχεία όσον αφορά τη χρηστή διακυβέρνηση.
 6. Η ναυτολόγηση ναυτικών σε σκάφη της Ένωσης διέπεται από τη Διακήρυξη της Διεθνούς Οργάνωσης Εργασίας (ΔΟΕ) σχετικά με τις θεμελιώδεις αρχές και δικαιώματα στην εργασία, η οποία εφαρμόζεται αυτοδικαίως στις αντίστοιχες συμβάσεις και στους γενικούς όρους απασχόλησης. Ισχύει ειδικότερα η ελευθερία του συνεταιρίζεσθαι και η ουσιαστική αναγνώριση του δικαιώματος συλλογικών διαπραγματεύσεων, καθώς και η κατάργηση των διακρίσεων σε θέματα απασχόλησης και άσκησης του επαγγέλματος.
 Άρθρο 3
 Αλιευτικές δυνατότητες
 1. Οι αλιευτικές δυνατότητες που χορηγούνται δυνάμει του άρθρου 5 της συμφωνίας για τα άκρως μεταναστευτικά είδη όπως περιλαμβάνονται στο παράρτημα 1 της σύμβασης των Ηνωμένων Εθνών του 1982 για το δίκαιο της θάλασσας, καθορίζονται ως εξής:
 α)
 40 σκάφη γρι-γρι· και
 β)
 45 παραγαδιάρικα επιφανείας.
 2. Ο Μαυρίκιος επιτρέπει σε έως 20 σκάφη υποστήριξης κατά το μέγιστο να συνδράμουν στις δραστηριότητες ενωσιακών σκαφών τα οποία διαθέτουν άδεια αλιείας στα ύδατα του Μαυρίκιου, εκτός εάν προβλέπεται διαφορετικά από την IOTC.
 3. Οι παράγραφοι 1 και 2 εφαρμόζονται με την επιφύλαξη των διατάξεων των άρθρων 8 και 9 του παρόντος πρωτοκόλλου.
 Άρθρο 4
 Χρηματική αντιπαροχή
 1. Για την περίοδο που αναφέρεται στο άρθρο 1, η συνολική χρηματική αντιπαροχή που αναφέρεται στο άρθρο 7 της συμφωνίας καθορίζεται σε 2 300 000 EUR.
 2. Η εν λόγω συνολική χρηματική αντιπαροχή περιλαμβάνει:


text:
α)
 ετήσιο ποσό για την πρόσβαση στα ύδατα του Μαυρίκιου ύψους 220 000 EUR, το οποίο ισοδυναμεί με βάρος αναφοράς 4 000 τόνων ετησίως·
 β)
 ειδικό ποσό ύψους 220 000 EUR ετησίως, το οποίο προορίζεται για τη στήριξη και την υλοποίηση της τομεακής αλιευτικής πολιτικής του Μαυρίκιου. και
 γ)
 επιπλέον ποσό ύψους 135 000 EUR για τη στήριξη της ανάπτυξης της θαλάσσιας πολιτικής και της ωκεάνιας οικονομίας σύμφωνα με τους στόχους που καθορίζονται στο άρθρο 9 του παρόντος πρωτοκόλλου.
 3. Η παράγραφος 1 εφαρμόζεται με την επιφύλαξη των διατάξεων των άρθρων 5 έως 9 του παρόντος πρωτοκόλλου.
 4. Η Ένωση καταβάλλει το ποσό που αναφέρεται στην παράγραφο 2 στοιχείο α) το αργότερο 60 ημέρες από την έναρξη της προσωρινής εφαρμογής για το πρώτο έτος και για καθένα από τα επόμενα έτη το αργότερο κατά την επέτειο της έναρξης της προσωρινής εφαρμογής του παρόντος πρωτοκόλλου στο εκάστοτε έτος.
 5. Εάν η ετήσια ποσότητα αλιευμάτων τόνου από σκάφη της Ένωσης στα ύδατα του Μαυρίκιου υπερβαίνει το ετήσιο βάρος αναφοράς που προβλέπεται στην παράγραφο 2 στοιχείο α), το ποσό της ετήσιας χρηματικής αντιπαροχής για δικαιώματα πρόσβασης αυξάνεται κατά 55 EUR ανά πρόσθετο τόνο αλιευμάτων.
 6. Το συνολικό ετήσιο ποσό που καταβάλλει η Ένωση δεν είναι δυνατόν να υπερβαίνει το διπλάσιο του ποσού που αναφέρεται στην παράγραφο 2 στοιχείο α). Όταν οι ποσότητες που έχουν αλιευτεί από τα σκάφη της Ένωσης στα ύδατα του Μαυρίκιου υπερβαίνουν τις ποσότητες που αντιστοιχούν στο διπλάσιο του συνολικού ετήσιου ποσού, το οφειλόμενο ποσό για την ποσότητα που υπερβαίνει το εν λόγω όριο καταβάλλεται το επόμενο έτος.
 7. Η χρήση της χρηματικής αντιπαροχής που προβλέπεται στην παράγραφο 2 στοιχείο α) εναπόκειται στην πλήρη διακριτική ευχέρεια του Μαυρίκιου.
 8. Η χρηματική αντιπαροχή καταβάλλεται σε έναν και μόνο λογαριασμό του Δημοσίου του Μαυρίκιου, ο οποίος έχει ανοιχθεί στην Τράπεζα του Μαυρίκιου. Η χρηματική αντιπαροχή που αναφέρεται στην παράγραφο 2 στοιχεία β) και γ) διατίθεται στην οντότητα του Μαυρίκιου που είναι αρμόδια για την εφαρμογή της αλιευτικής και της θαλάσσιας πολιτικής. Ο αριθμός του λογαριασμού κοινοποιείται από τις αρχές του Μαυρίκιου στην Ένωση σε ετήσια βάση.
 9. Οι λεπτομερείς κανόνες εφαρμογής σχετικά με τη χρήση της χρηματικής αντιπαροχής που αναφέρεται στο άρθρο 4 παράγραφος 2 στοιχείο γ) συμφωνούνται κατά την πρώτη συνεδρίαση της μικτής επιτροπής που διεξάγεται δυνάμει του παρόντος πρωτοκόλλου. Οι εν λόγω κανόνες αφορούν, μεταξύ άλλων, τον καθορισμό των δράσεων που αναφέρονται στο άρθρο 9, τους αρμόδιους φορείς, τις αντίστοιχες κατά προσέγγιση πιστώσεις του προϋπολογισμού, τις ρυθμίσεις εκταμίευσης, καθώς και τους μηχανισμούς αναφοράς.
 Άρθρο 5
 Τομεακή στήριξη
 1. Το αργότερο τρεις μήνες από την ημερομηνία έναρξης της προσωρινής εφαρμογής του παρόντος πρωτοκόλλου, η μικτή επιτροπή εγκρίνει πολυετές τομεακό πρόγραμμα και λεπτομερείς κανόνες εφαρμογής που καλύπτουν ειδικότερα:
 α)
 το ετήσιο και το πολυετές πρόγραμμα σύμφωνα με τα οποία χρησιμοποιείται το ειδικό ποσό της χρηματικής αντιπαροχής που αναφέρεται στο άρθρο 4 παράγραφος 2 στοιχείο β)·
 β)
 τους προς επίτευξη στόχους σε ετήσια και πολυετή βάση, ώστε να καταστεί δυνατή εν καιρώ η ανάπτυξη υπεύθυνης και βιώσιμης αλιείας, λαμβανομένων υπόψη των προτεραιοτήτων που


text:
διατυπώνει ο Μαυρίκιος στο πλαίσιο της εθνικής αλιευτικής πολιτικής και θαλάσσιας πολιτικής του και άλλων πολιτικών που συνδέονται ή έχουν επίπτωση στην προώθηση της υπεύθυνης και βιώσιμης αλιείας· και
 γ)
 τα κριτήρια και τις διαδικασίες για την αξιολόγηση των αποτελεσμάτων που επιτυγχάνονται κατ' έτος.
 2. Κάθε τροποποίηση του ετήσιου ή του πολυετούς τομεακού προγράμματος εγκρίνεται από τη μικτή επιτροπή.
 3. Κάθε χρόνο, ο Μαυρίκιος υποβάλλει ετήσια έκθεση σχετικά με τις δράσεις που υλοποιήθηκαν και τα αποτελέσματα που επιτεύχθηκαν δυνάμει της τομεακής στήριξης και η εν λόγω έκθεση εξετάζεται από τη μικτή επιτροπή. Πριν από τη λήξη ισχύος του παρόντος πρωτοκόλλου, ο Μαυρίκιος υποβάλλει έκθεση σχετικά με την υλοποίηση της τομεακής στήριξης καθ' όλη τη διάρκεια του παρόντος πρωτοκόλλου.
 4. Το ειδικό ποσό της χρηματικής αντιπαροχής που αναφέρεται στο άρθρο 4 παράγραφος 2 στοιχείο β) καταβάλλεται σε δόσεις. Για το πρώτο έτος εφαρμογής του πρωτοκόλλου, η δόση καταβάλλεται με βάση τις ανάγκες που εντοπίζονται στο πλαίσιο του συμφωνηθέντος προγραμματισμού. Για τα επόμενα έτη εφαρμογής, οι δόσεις καταβάλλονται βάσει ανάλυσης των αποτελεσμάτων που έχουν επιτευχθεί κατά την υλοποίηση της τομεακής στήριξης και την εφαρμογή του συμφωνηθέντος ετήσιου προγράμματος. Βάσει των αποτελεσμάτων αυτής της ανάλυσης, εάν τα αποτελέσματα που έχουν επιτευχθεί δεν συνάδουν με τον προγραμματισμό ή εάν η δημοσιονομική εκτέλεση κριθεί ανεπαρκής από τη μικτή επιτροπή, η καταβολή της ειδικής χρηματικής αντιπαροχής που προβλέπεται στο άρθρο 4 παράγραφος 2 στοιχείο β) του παρόντος πρωτοκόλλου ενδέχεται να αναθεωρηθεί ή να ανασταλεί, εν όλω ή εν μέρει.
 5. Η καταβολή της χρηματικής αντιπαροχής συνεχίζεται κατόπιν διαβουλεύσεων και συμφωνίας μεταξύ των μερών όταν αυτό αιτιολογείται με βάση τα αποτελέσματα της υλοποίησης του συμφωνηθέντος προγραμματισμού που αναφέρεται στην παράγραφο 1.
 6. Η ειδική χρηματική αντιπαροχή που προβλέπεται στο άρθρο 4 παράγραφος 2 στοιχείο β) δεν επιτρέπεται να καταβληθεί μετά την παρέλευση έξι μηνών από τη λήξη ισχύος του πρωτοκόλλου. Εάν είναι αναγκαίο, τα μέρη συνεχίζουν να παρακολουθούν την υλοποίηση της τομεακής στήριξης μετά τη λήξη ισχύος του παρόντος πρωτοκόλλου.
 Άρθρο 6
 Επιστημονική συνεργασία για υπεύθυνη αλιεία
 1. Τα μέρη δεσμεύονται να συμμορφώνονται με τα ισχύοντα ψηφίσματα, τις συστάσεις και τα σχετικά μέτρα διαχείρισης που εγκρίνει η IOTC όσον αφορά τη διατήρηση και την υπεύθυνη διαχείριση της αλιείας.
 2. Τα μέρη, βασιζόμενα στις συστάσεις και στα ψηφίσματα που εκδίδονται από την IOTC και στις βέλτιστες διαθέσιμες επιστημονικές γνωμοδοτήσεις και, κατά περίπτωση, στα αποτελέσματα της κοινής επιστημονικής συνεδρίασης που προβλέπεται στο άρθρο 4 της συμφωνίας, μπορούν να διαβουλεύονται στο πλαίσιο της μικτής επιτροπής και, εάν χρειάζεται, να καταλήγουν σε συμφωνία σχετικά με τα μέτρα για τη διασφάλιση της βιώσιμης διαχείρισης των αλιευτικών πόρων του Μαυρίκιου που καλύπτονται από το παρόν πρωτόκολλο όσον αφορά τις δραστηριότητες των ενωσιακών σκαφών.
 Άρθρο 7
 Πειραματική αλιεία και νέες αλιευτικές δυνατότητες
 1. Η μικτή επιτροπή μπορεί να εξετάζει και να εγκρίνει τη δυνατότητα εξορμήσεων πειραματικής αλιείας στα ύδατα του Μαυρίκιου με σκοπό την εξέταση της τεχνικής σκοπιμότητας και της οικονομικής βιωσιμότητας νέων τύπων αλιείας που δεν προβλέπονται στο άρθρο 3. Για τον σκοπό αυτό, η μικτή επιτροπή καθορίζει κατά περίπτωση τα είδη, τους


text:
όρους, συμπεριλαμβανομένης της συμμετοχής επιστημόνων του Μαυρίκιου σε τέτοιου είδους εξορμήσεις, καθώς και τυχόν άλλες σχετικές παραμέτρους. Η διάρκεια ισχύος της άδειας πειραματικής αλιείας δεν υπερβαίνει τους έξι μήνες.
 2. Λαμβανομένων υπόψη των βέλτιστων διαθέσιμων επιστημονικών γνωμοδοτήσεων και με βάση τα αποτελέσματα των εξορμήσεων πειραματικής αλιείας, εάν η Ένωση εκδηλώσει ενδιαφέρον για νέες αλιευτικές δυνατότητες, η μικτή επιτροπή, κατόπιν έγκρισης, καθορίζει τους όρους που θα ισχύουν για τέτοιου είδους νέες αλιευτικές δραστηριότητες.
 3. Εάν τα μέρη θεωρούν ότι οι πειραματικές εξορμήσεις έχουν αποδώσει θετικά αποτελέσματα, ο Μαυρίκιος μπορεί να κατανείμει αλιευτικές δυνατότητες για τα νέα είδη στον στόλο της Ένωσης έως τη λήξη ισχύος του παρόντος πρωτοκόλλου. Κατά συνέπεια, η χρηματική αντιπαροχή που αναφέρεται στο άρθρο 4 παράγραφος 2 στοιχείο α) του παρόντος πρωτοκόλλου προσαρμόζεται από τη μικτή επιτροπή. Τα τέλη των πλοιοκτητών και οι σχετικοί όροι που προβλέπονται στο παράρτημα τροποποιούνται αναλόγως.
 Άρθρο 8
 Προσαρμογή των αλιευτικών δυνατοτήτων, του βάρους αναφοράς και των τεχνικών μέτρων βάσει αμοιβαίας συμφωνίας
 1. Η μικτή επιτροπή μπορεί να επανεξετάζει και να προσαρμόζει τις αλιευτικές δυνατότητες που αναφέρονται στο άρθρο 3, υπό την προϋπόθεση ότι οι συστάσεις και τα ψηφίσματα που εκδίδονται από την IOTC επιβεβαιώνουν ότι μια τέτοιου είδους προσαρμογή θα εξασφαλίσει τη βιώσιμη διαχείριση του τόνου και των θυννοειδών στον Ινδικό Ωκεανό.
 2. Στην περίπτωση αυτή, η χρηματική αντιπαροχή που αναφέρεται στο άρθρο 4 παράγραφος 2 στοιχείο α) προσαρμόζεται αναλογικά και pro rata temporis με απόφαση της μικτής επιτροπής. Ωστόσο, το συνολικό ετήσιο ποσό που καταβάλλει η Ένωση δεν είναι δυνατόν να υπερβαίνει το διπλάσιο του ποσού που αναφέρεται στο άρθρο 4 παράγραφος 2 στοιχείο α). Η προσαρμογή των αλιευτικών δυνατοτήτων που αναφέρεται στο παρόν άρθρο μπορεί επίσης να βασίζεται στα αποτελέσματα πειραματικής αλιείας ασκούμενης σύμφωνα με το άρθρο 7.
 3. Τρεις μήνες πριν το τέλος του δεύτερου έτους από την έναρξη της προσωρινής εφαρμογής του πρωτοκόλλου, και εφόσον η πραγματική αναφερθείσα ποσότητα αλιευμάτων από σκάφη της Ένωσης στα ύδατα του Μαυρίκιου υπερβαίνει το βάρος αναφοράς, τα μέρη μπορούν να επανεξετάσουν και να προσαρμόσουν το βάρος αναφοράς. Στην περίπτωση αυτή, η χρηματική αντιπαροχή που αναφέρεται στο άρθρο 4 παράγραφος 2 στοιχείο α) μπορεί να προσαρμοστεί για την υπόλοιπη περίοδο εφαρμογής.
 4. Η μικτή επιτροπή μπορεί, εφόσον κριθεί απαραίτητο, να εξετάσει και να προσαρμόσει τις διατάξεις που διέπουν την άσκηση αλιευτικών δραστηριοτήτων και τους κανόνες εφαρμογής του παρόντος πρωτοκόλλου και του παραρτήματός του.
 Άρθρο 9
 Συνεργασία στον τομέα της ωκεάνιας οικονομίας
 1. Τα μέρη αναλαμβάνουν την υποχρέωση να αναπτύξουν ένα πλαίσιο για την ενίσχυση της συνεργασίας στον τομέα της ωκεάνιας οικονομίας. Τον εν λόγω πλαίσιο μπορεί να καλύπτει μεταξύ άλλων την υδατοκαλλιέργεια, τη βιώσιμη ανάπτυξη των ωκεανών, τον θαλάσσιο χωροταξικό σχεδιασμό, τη θαλάσσια ενέργεια και το θαλάσσιο περιβάλλον.
 2. Τα μέρη συνεργάζονται για την ανάπτυξη κοινών δράσεων με σκοπό την περαιτέρω επίτευξη των εν λόγω στόχων, μεταξύ άλλων μέσω υφιστάμενων εργαλείων και προγραμμάτων συνεργασίας.
 3. Τα μέρη συμφωνούν να αναλάβουν δράση μέσω της σύστασης σημείων επαφής και μέσω της ανταλλαγής πληροφοριών και εμπειρογνωσίας στον συγκεκριμένο τομέα.
 Άρθρο 10
 Αναστολή της εφαρμογής του πρωτοκόλλου


text:
1. Η εφαρμογή του παρόντος πρωτοκόλλου αναστέλλεται με πρωτοβουλία εκατέρου των μερών, στις ακόλουθες περιπτώσεις:
 α)
 εάν εξαιρετικές περιστάσεις, εκτός φυσικών φαινομένων, εμποδίζουν την άσκηση αλιευτικών δραστηριοτήτων στα ύδατα του Μαυρίκιου·
 β)
 εάν προκύψει μεταξύ των μερών διαφορά σχετικά με την ερμηνεία και την εφαρμογή του παρόντος πρωτοκόλλου και του παραρτήματός του, η οποία δεν μπορεί να επιλυθεί·
 γ)
 εάν οποιοδήποτε από τα μέρη δεν συμμορφώνεται με τις διατάξεις του παρόντος πρωτοκόλλου και του παραρτήματός του, και ειδικότερα σε σχέση με παραβίαση ουσιωδών και θεμελιωδών στοιχείων που αφορούν τα ανθρώπινα δικαιώματα, όπως προβλέπονται στο άρθρο 9 της συμφωνίας του Κοτονού, και σύμφωνα με τη διαδικασία που προβλέπεται στα άρθρα 8 και 96 της εν λόγω συμφωνίας·
 δ)
 στην περίπτωση που η Ένωση δεν πραγματοποιήσει σε εύθετο χρόνο την πληρωμή που προβλέπεται στο άρθρο 4 παράγραφος 2 στοιχείο α) για λόγους που δεν εμπίπτουν στο στοιχείο γ) της παρούσας παραγράφου.
 2. Πριν από τη λήψη απόφασης αναστολής, τα μέρη πραγματοποιούν διαβουλεύσεις με σκοπό την εξεύρεση συμβιβαστικής λύσης.
 3. Η αναστολή της εφαρμογής του παρόντος πρωτοκόλλου υπόκειται στην προϋπόθεση να κοινοποιήσει το ενδιαφερόμενο μέρος την πρόθεσή του εγγράφως και τουλάχιστον τρεις μήνες πριν από την ημερομηνία κατά την οποία η εν λόγω αναστολή παράγει αποτελέσματα.
 4. Σε περίπτωση αναστολής της εφαρμογής, τα μέρη συνεχίζουν τις διαβουλεύσεις με σκοπό την εξεύρεση λύσης με φιλικό διακανονισμό στη μεταξύ τους διαφορά. Όταν επιτευχθεί ο εν λόγω διακανονισμός, η εφαρμογή του παρόντος πρωτοκόλλου συνεχίζεται και το ποσό της χρηματικής αντιπαροχής που αναφέρεται στο άρθρο 4 μειώνεται αναλογικά και pro rata temporis συναρτήσει της διάρκειας αναστολής της εφαρμογής του παρόντος πρωτοκόλλου.
 Άρθρο 11
 Νομικό πλαίσιο
 1. Οι δραστηριότητες των ενωσιακών σκαφών στα ύδατα του Μαυρίκιου υπόκεινται στις νομοθετικές και κανονιστικές διατάξεις του Μαυρίκιου, εκτός εάν ορίζεται διαφορετικά στο παρόν πρωτόκολλο και στο παράρτημά του.
 2. Αμφότερα τα μέρη κοινοποιούν αμοιβαία γραπτώς και εγκαίρως τυχόν μεταβολές στην σχετική αλιευτική πολιτική και νομοθεσία τους.
 Άρθρο 12
 Εμπιστευτικότητα
 1. Αμφότερα τα μέρη εξασφαλίζουν ότι η επεξεργασία όλων των δεδομένων προσωπικού χαρακτήρα τα οποία σχετίζονται με τα ενωσιακά σκάφη και τις αλιευτικές δραστηριότητές τους στα ύδατα του Μαυρίκιου και τα οποία λαμβάνονται στο πλαίσιο της συμφωνίας και του παρόντος πρωτοκόλλου πραγματοποιείται πάντοτε σύμφωνα με τις αντίστοιχες αρχές εμπιστευτικότητας και προστασίας των δεδομένων.
 2. Αμφότερα τα μέρη μεριμνούν ώστε να δημοσιοποιούνται μόνο τα συγκεντρωτικά δεδομένα για τις αλιευτικές δραστηριότητες των ενωσιακών σκαφών στα ύδατα του Μαυρίκιου, σύμφωνα με τις αντίστοιχες διατάξεις της IOTC και άλλων σχετικών διεθνών οργανώσεων αλιείας.
 3. Δεδομένα τα οποία ενδέχεται να θεωρούνται σε διαφορετική περίπτωση εμπιστευτικά χρησιμοποιούνται αποκλειστικά για την εφαρμογή της συμφωνίας, και για τους σκοπούς της διαχείρισης, της παρακολούθησης, του ελέγχου και της επιτήρησης της αλιείας.
 Άρθρο 13
 Ηλεκτρονικές ανταλλαγές δεδομένων
 1. Ο Μαυρίκιος και η Ένωση δεσμεύονται να υλοποιήσουν τα αναγκαία συστήματα για την ηλεκτρονική ανταλλαγή όλων των πληροφοριών και των εγγράφων που σχετίζονται με την εφαρμογή του παρόντος πρωτοκόλλου. Η ηλεκτρονική μορφή ενός εγγράφου θεωρείται ανά πάσα στιγμή ισοδύναμη της έντυπης μορφής του.
 2. Τα δύο μέρη γνωστοποιούν αμέσως τυχόν διακοπή λειτουργίας των υπολογιστικών


text:
συστημάτων, η οποία παρακωλύει τις εν λόγω ανταλλαγές. Σε τέτοιες περιπτώσεις, οι πληροφορίες και τα έγγραφα που αφορούν την εφαρμογή του παρόντος πρωτοκόλλου αντικαθίστανται αυτομάτως από την έντυπη μορφή τους με τον τρόπο που ορίζεται στο παράρτημα.
 Άρθρο 14
 Καταγγελία
 1. Το παρόν πρωτόκολλο μπορεί να καταγγελθεί με πρωτοβουλία εκατέρου των μερών στις περιπτώσεις και υπό τις προϋποθέσεις που αναφέρονται στο άρθρο 12 της συμφωνίας.
 2. Σε περίπτωση καταγγελίας του παρόντος πρωτοκόλλου, το μέρος που επιθυμεί να καταγγείλει το παρόν πρωτόκολλο κοινοποιεί εγγράφως στο άλλο μέρος την πρόθεσή του να καταγγείλει το πρωτόκολλο, τουλάχιστον έξι μήνες πριν από την ημερομηνία κατά την οποία η εν λόγω καταγγελία θα αρχίσει να παράγει αποτελέσματα.
 3. Η αποστολή της κοινοποίησης που αναφέρεται στην παράγραφο 2 συνεπάγεται την έναρξη διαβουλεύσεων μεταξύ των μερών.
 4. Σε περίπτωση λήξης της ισχύος του πρωτοκόλλου ή καταγγελίας του σύμφωνα με το άρθρο 12 της συμφωνίας, οι ιδιοκτήτες ενωσιακών σκαφών εξακολουθούν να φέρουν ευθύνη για κάθε παραβίαση των διατάξεων της συμφωνίας ή του παρόντος πρωτοκόλλου ή εφαρμοστέων νόμων του Μαυρίκιου η οποία συνέβη πριν τη λήξη της ισχύος ή την καταγγελία του παρόντος πρωτοκόλλου, ή για κάθε οφειλόμενο τέλος άδειας ή εκκρεμείς οφειλές που δεν έχουν αποπληρωθεί κατά τον χρόνο λήξης της ισχύος ή καταγγελίας του πρωτοκόλλου.
 Άρθρο 15
 Προσωρινή εφαρμογή
 Το παρόν πρωτόκολλο εφαρμόζεται προσωρινά από τη στιγμή της υπογραφής του από τα μέρη.
 Άρθρο 16
 Έναρξη ισχύος
 Το παρόν πρωτόκολλο και το παράρτημά του αρχίζουν να ισχύουν την ημερομηνία κατά την οποία τα μέρη κοινοποιούν αμοιβαίως την ολοκλήρωση των διαδικασιών που είναι αναγκαίες για τον σκοπό αυτό.
 Για την Ευρωπαϊκή Ένωση
 Για τη Δημοκρατία του Μαυρίκιου
 ΠΑΡΑΡΤΗΜΑ
 ΟΡΟΙ ΑΣΚΗΣΗΣ ΑΛΙΕΥΤΙΚΩΝ ΔΡΑΣΤΗΡΙΟΤΗΤΩΝ ΑΠΟ ΣΚΑΦΗ ΤΗΣ ΕΝΩΣΗΣ ΣΤΑ ΥΔΑΤΑ ΤΟΥ ΜΑΥΡΙΚΙΟΥ
 ΚΕΦΑΛΑΙΟ I
 ΓΕΝΙΚΕΣ ΔΙΑΤΑΞΕΙΣ
 1. Καθορισμός αρμόδιας αρχής
 Για τους σκοπούς του παρόντος παραρτήματος, εκτός εάν ορίζεται διαφορετικά, ως αρμόδια αρχή της Ευρωπαϊκής Ένωσης (η Ένωση) ή του Μαυρίκιου νοείται:
 —
 για την Ένωση: η Ευρωπαϊκή Επιτροπή, κατά περίπτωση εκπροσωπούμενη από την αντιπροσωπεία της Ευρωπαϊκής Ένωσης στον Μαυρίκιο·
 —
 για τον Μαυρίκιο: το αρμόδιο Υπουργείο για θέματα αλιείας.
 2. Ύδατα του Μαυρίκιου
 Όλες οι διατάξεις του παρόντος πρωτοκόλλου και των παραρτημάτων του εφαρμόζονται αποκλειστικά στα ύδατα του Μαυρίκιου, τα οποία ορίζονται πέραν των15 ναυτικών μιλίων από τις γραμμές βάσης.
 Πληροφορίες σχετικά με άλλες περιοχές στις οποίες απαγορεύεται η ναυσιπλοΐα και η αλιεία κοινοποιούνται στην Ένωση, και τυχόν μεταγενέστερες τροποποιήσεις πρέπει να ανακοινώνονται τουλάχιστον δύο μήνες πριν από την έναρξη ισχύος τους.
 3. Τραπεζικός λογαριασμός
 Ο Μαυρίκιος κοινοποιεί στην Ένωση, πριν από την ημερομηνία της προσωρινής εφαρμογής του πρωτοκόλλου, τα στοιχεία του τραπεζικού λογαριασμού/των τραπεζικών λογαριασμών του Δημοσίου του Μαυρίκιου στον οποίο/στους οποίους θα πρέπει να καταβάλλονται τα χρηματικά ποσά που οφείλουν τα ενωσιακά σκάφη στο πλαίσιο της συμφωνίας. Οι δαπάνες που αφορούν τα τραπεζικά εμβάσματα βαρύνουν τους πλοιοκτήτες.
 ΚΕΦΑΛΑΙΟ II
 ΆΔΕΙΕΣ ΑΛΙΕΙΑΣ
 1. Αναγκαία προϋπόθεση για τη χορήγηση άδειας αλιείας — επιλέξιμα σκάφη
 Οι άδειες αλιείας που αναφέρονται στο άρθρο 6 της συμφωνίας εκδίδονται υπό την προϋπόθεση ότι το σκάφος περιλαμβάνεται στο νηολόγιο αλιευτικών σκαφών της Ένωσης στον


text:
κατάλογο σκαφών της IOTC που διαθέτουν άδεια αλιείας, ότι δεν περιλαμβάνεται στον κατάλογο σκαφών που ασκούν παράνομη, λαθραία και άναρχη (ΠΛΑ) αλιεία της ICCAT ή άλλων περιφερειακών οργανώσεων διαχείρισης της αλιείας, και ότι έχουν εκπληρωθεί όλες οι προηγούμενες υποχρεώσεις που βαρύνουν τον πλοιοκτήτη, τον πλοίαρχο ή το ίδιο το σκάφος και προέκυψαν από αλιευτικές δραστηριότητες στον Μαυρίκιο δυνάμει της συμφωνίας και της νομοθεσίας του Μαυρίκιου στον τομέα της αλιείας.
 2. Αίτηση για χορήγηση άδειας αλιείας
 Η Ένωση υποβάλλει στον Μαυρίκιο, με ηλεκτρονικά μέσα, αίτηση χορήγησης άδειας αλιείας για κάθε σκάφος που επιθυμεί να αλιεύσει βάσει της συμφωνίας, τουλάχιστον21 ημερολογιακές ημέρες πριν από την έναρξη της περιόδου ισχύος της αιτούμενης άδειας, κάνοντας χρήση του εντύπου που παρατίθεται στο προσάρτημα 1 του παρόντος παραρτήματος. Η αίτηση πρέπει να είναι δακτυλογραφημένη ή γραμμένη ευανάγνωστα με κεφαλαία γράμματα.
 Για κάθε αρχική αίτηση χορήγησης άδειας αλιείας δυνάμει του παρόντος πρωτοκόλλου, ή ύστερα από τεχνική τροποποίηση του οικείου σκάφους, η αίτηση συνοδεύεται από:
 α)
 την απόδειξη πληρωμής της μη επιστρεπτέας προκαταβολής τελών για την περίοδο ισχύος της αιτούμενης άδειας αλιείας·
 β)
 το όνομα, τη διεύθυνση και τα στοιχεία επικοινωνίας:
 —
 του ιδιοκτήτη του αλιευτικού σκάφους·
 —
 του πράκτορα του ιδιοκτήτη για το αλιευτικό σκάφος, κατά περίπτωση· και
 —
 του ναυλωτή του αλιευτικού σκάφους·
 γ)
 πρόσφατη ψηφιακή έγχρωμη φωτογραφία του σκάφους, στην οποία φαίνεται λεπτομερώς η πλευρική όψη του σκάφους και ευκρινώς η ονομασία και ο αριθμός νηολογίου του στο κύτος·
 δ)
 το πιστοποιητικό νηολόγησης του σκάφους· και
 ε)
 τα στοιχεία επικοινωνίας του αλιευτικού σκάφους (τηλεομοιοτυπία, ηλεκτρονικό ταχυδρομείο κ.λπ.).
 Κατά την ανανέωση άδειας αλιείας στο πλαίσιο του παρόντος πρωτοκόλλου, για σκάφος του οποίου τα τεχνικά χαρακτηριστικά δεν έχουν τροποποιηθεί, η αίτηση ανανέωσης συνοδεύεται αποκλειστικά από απόδειξη πληρωμής των τελών.
 3. Προκαταβολή τελών
 1.
 Το ποσό της προκαταβολής τελών καθορίζεται με βάση τον ετήσιο συντελεστή που περιγράφεται κατωτέρω. Το ποσό αυτό περιλαμβάνει όλους τους εθνικούς και τοπικούς φόρους, με εξαίρεση τα λιμενικά τέλη, τα τέλη εκφόρτωσης, τα τέλη μεταφόρτωσης και το κόστος παροχής υπηρεσιών.
 2.
 Τα καταβλητέα από τους πλοιοκτήτες τέλη υπολογίζονται με βάση τον ακόλουθο συντελεστή ανά τόνο αλιευμένων ιχθύων:
 —
 για το πρώτο και το δεύτερο έτος εφαρμογής του παρόντος πρωτοκόλλου: 65 EUR ανά τόνο·
 —
 για το τρίτο και το τέταρτο έτος εφαρμογής του πρωτοκόλλου: 70 EUR ανά τόνο.
 3.
 Η ετήσια προκαταβολή τελών την οποία πρέπει να καταβάλλουν οι πλοιοκτήτες κατά την υποβολή αίτησης άδειας αλιείας που εκδίδεται από τις αρχές του Μαυρίκιου είναι η εξής:
 α) Θυνναλιευτικά γρι-γρι
 8 500 EUR, ποσό που αντιστοιχεί σε:
 —
 130,8 τόνους αλιευμάτων τόνου και θυννοειδών στα ύδατα του Μαυρίκιου για τα πρώτα δύο έτη εφαρμογής του παρόντος πρωτοκόλλου,
 —
 121,4 τόνους αλιευμάτων τόνου και θυννοειδών στα ύδατα του Μαυρίκιου για τα τελευταία δύο έτη εφαρμογής του παρόντος πρωτοκόλλου.
 β) Παραγαδιάρικα σκάφη (άνω των 100 GT)
 4 125 EUR, ποσό που αντιστοιχεί σε:
 —
 63,5 τόνους αλιευμάτων τόνου και θυννοειδών στα ύδατα του Μαυρίκιου για τα πρώτα δύο έτη εφαρμογής του παρόντος πρωτοκόλλου,
 —
 58,9 τόνους αλιευμάτων τόνου και θυννοειδών στα ύδατα του Μαυρίκιου για τα τελευταία


text:
δύο έτη εφαρμογής του παρόντος πρωτοκόλλου.
 γ) Παραγαδιάρικα σκάφη (κάτω των 100 GT)
 2 050 EUR, ποσό που αντιστοιχεί σε:
 —
 31,5 τόνους αλιευμάτων τόνου και θυννοειδών στα ύδατα του Μαυρίκιου για τα πρώτα δύο έτη εφαρμογής του παρόντος πρωτοκόλλου,
 —
 29,3 τόνους αλιευμάτων τόνου και θυννοειδών στα ύδατα του Μαυρίκιου για τα τελευταία δύο έτη εφαρμογής του παρόντος πρωτοκόλλου.
 4. Σκάφη υποστήριξης
 Τα σκάφη υποστήριξης πρέπει να φέρουν σημαία κράτους μέλους της Ένωσης και δενεπιτρέπεται να φέρουν αλιευτικό εξοπλισμό.
 Η παρεχόμενη υποστήριξη δεν πρέπει να περιλαμβάνει ούτε τον ανεφοδιασμό σε καύσιμα ούτε τη μεταφόρτωση αλιευμάτων.
 Τα σκάφη υποστήριξης υπόκεινται στην ίδια διαδικασία όσον αφορά την αποστολή αιτήσεων χορήγησης άδειας αλιείας που περιγράφεται στο παρόν κεφάλαιο, στον βαθμό που τυγχάνει εφαρμογής σε αυτά.
 Το ετήσιο τέλος άδειας που επιβάλλεται στα σκάφη υποστήριξης είναι 4 000 EUR.
 5. Προσωρινός κατάλογος αδειοδοτημένων σκαφών
 Μόλις λάβει τις αιτήσεις για τη χορήγηση άδειας αλιείας, η εθνική αρχή που είναι επιφορτισμένη με τον έλεγχο των αλιευτικών δραστηριοτήτων καταρτίζει αμελλητί, για κάθε κατηγορία σκαφών, συμπεριλαμβανομένων των σκαφών υποστήριξης, τον προσωρινό κατάλογο των αιτούντων σκαφών. Ο εν λόγω κατάλογος διαβιβάζεται χωρίς καθυστέρηση στην Ένωση από την αρμόδια αρχή του Μαυρίκιου.
 Η Ένωση διαβιβάζει τον προσωρινό κατάλογο στον πλοιοκτήτη ή στον πράκτορά του. Σε περίπτωση που τα γραφεία της Ένωσης είναι κλειστά, ο Μαυρίκιος μπορεί να αποστείλει τον προσωρινό κατάλογο απευθείας στον πλοιοκτήτη ή στον πράκτορά του διαβιβάζοντας αντίγραφό του στην αντιπροσωπεία της ΕΕ στον Μαυρίκιο.
 6. Έκδοση άδειας αλιείας
 Οι άδειες αλιείας για όλα τα σκάφη χορηγούνται στους πλοιοκτήτες ή στους πράκτορές τους, και σε ηλεκτρονική μορφή, εντός21 ημερολογιακών ημερών από την παραλαβή του συνόλου των εγγράφων της αίτησης από την αρμόδια αρχή. Αντίγραφο της άδειας αλιείας διαβιβάζεται αμέσως ηλεκτρονικά στην αντιπροσωπεία της ΕΕ στον Μαυρίκιο. Το ηλεκτρονικό αντίγραφο της άδειας αλιείας μπορεί να χρησιμοποιείται για μέγιστο χρονικό διάστημα60 ημερολογιακών ημερών από την ημερομηνία έκδοσης της άδειας αλιείας. Κατά την εν λόγω περίοδο, το αντίγραφο της άδειας θεωρείται ισοδύναμο με το πρωτότυπο.
 Μετά την εν λόγω περίοδο των60 ημερολογιακών ημερών, το πρωτότυπο της άδειας αλιείας φυλάσσεται πάντοτε επί του σκάφους.
 7. Κατάλογος αδειοδοτημένων σκαφών
 Μόλις εκδοθεί η άδεια αλιείας, η εθνική αρχή που είναι επιφορτισμένη με την επιτήρηση των αλιευτικών δραστηριοτήτων καταρτίζει εντός 14 ημερών από την έκδοση της άδειας, για κάθε κατηγορία σκαφών, συμπεριλαμβανομένων των σκαφών υποστήριξης, τον οριστικό κατάλογο των αδειοδοτημένων σκαφών. Ο εν λόγω κατάλογος διαβιβάζεται στην Ένωση και αντικαθιστά τον προαναφερθέντα προσωρινό κατάλογο.
 8. Περίοδος ισχύος της άδειας αλιείας
 Οι άδειες αλιείας ισχύουν για περίοδο ενός έτους και είναι ανανεώσιμες.
 Για τον καθορισμό της έναρξης της περιόδου ισχύος, ως ετήσια περίοδος ισχύος νοείται:
 α)
 κατά το πρώτο έτος εφαρμογής του παρόντος πρωτοκόλλου, η περίοδος μεταξύ της ημερομηνίας έναρξης ισχύος του και της 31ης Δεκεμβρίου του ίδιου έτους·
 β)
 στη συνέχεια, κάθε πλήρες ημερολογιακό έτος·
 γ)
 για το τελευταίο έτος εφαρμογής του παρόντος πρωτοκόλλου, η περίοδος μεταξύ 1ης Ιανουαρίου και της ημερομηνίας λήξης της ισχύος του παρόντος πρωτοκόλλου.
 Για το πρώτο και για το τελευταίο έτος του παρόντος πρωτοκόλλου, η προκαταβολή τελών υπολογίζεται pro


text:
rata temporis.
 9. Έγγραφα που φυλάσσονται επί του σκάφους
 Τα παρακάτω έγγραφα πρέπει να φυλάσσονται ανά πάσα στιγμή επί του αλιευτικού σκάφους όσο αυτό βρίσκεται σε ύδατα ή σε λιμένα του Μαυρίκιου:
 α)
 η άδεια αλιείας·
 β)
 έγγραφα τα οποία έχουν εκδοθεί από αρμόδια αρχή του κράτους σημαίας του εν λόγω αλιευτικού σκάφους, στα οποία εμφαίνεται:
 —
 το πιστοποιητικό νηολόγησης του σκάφους, συμπεριλαμβανομένου του αριθμού νηολόγησης του αλιευτικού σκάφους·
 —
 ενημερωμένα και επικυρωμένα σχέδια ή περιγραφές της διάταξης του αλιευτικού σκάφους και, ιδίως, του αριθμού των κυτών αλιευμάτων του αλιευτικού σκάφους, στα οποία αναφέρεται η χωρητικότητα αποθήκευσης σε κυβικά μέτρα·
 γ)
 εάν έχουν τροποποιηθεί τα χαρακτηριστικά του αλιευτικού σκάφους όσον αφορά το συνολικό του μήκος, τους κόρους ολικής χωρητικότητας, την ιπποδύναμη της κύριας μηχανής ή μηχανών του ή τη χωρητικότητα του κύτους του, πιστοποιητικό επικυρωμένο από αρμόδια αρχή του κράτους μέλους σημαίας του αλιευτικού σκάφους, στο οποίο να περιγράφεται το είδος της εν λόγω τροποποίησης· και
 δ)
 το πιστοποιητικό αξιοπλοΐας του σκάφους.
 10. Μεταβίβαση της άδειας αλιείας
 Η άδεια αλιείας εκδίδεται επ' ονόματι συγκεκριμένου σκάφους και δεν είναι μεταβιβάσιμη.
 Εντούτοις, σε περίπτωση αποδεδειγμένης ανωτέρας βίας, με αίτηση της Ένωσης, η άδεια αλιείας μπορεί να αντικατασταθεί από νέα άδεια, η οποία εκδίδεται επ' ονόματι άλλου παρόμοιου σκάφους ή αναπληρωματικού σκάφους της ίδιας κατηγορίας αλιείας με το σκάφος που αντικαθίσταται, χωρίς να καταβληθεί εκ νέου προκαταβολή. Στην περίπτωση αυτή, κατά την εκκαθάριση των τελών για τα θυνναλιευτικά γρι-γρι με ψυκτικές εγκαταστάσεις και τα παραγαδιάρικα επιφανείας που αναφέρονται στο σημείο 5 του κεφαλαίου III λαμβάνεται υπόψη το σύνολο των αλιευμάτων και των δύο τύπων σκαφών στα ύδατα του Μαυρίκιου.
 Σε περίπτωση μεταβίβασης, η άδεια αλιείας που πρόκειται να αντικατασταθεί παραδίδεται από τον πλοιοκτήτη ή από τον πράκτορά του στον Μαυρίκιο και εκδίδεται άδεια αντικατάσταση από τον Μαυρίκιο το ταχύτερο δυνατόν. Η άδεια αντικατάστασης χορηγείται αμελλητί στον πλοιοκτήτη ή στον ναυτικό του πράκτορα κατά την παράδοση της άδειας που πρόκειται να αντικατασταθεί. Η άδεια αντικατάστασης παράγει αποτελέσματα από την ημερομηνία παράδοσης της ακυρωθείσας άδειας. Η αντιπροσωπεία της ΕΕ στον Μαυρίκιο ενημερώνεται σχετικά με τη μεταβίβαση της άδειας αλιείας.
 Ο Μαυρίκιος επικαιροποιεί τον κατάλογο αδειοδοτημένων σκαφών σε τακτική βάση. Ο νέος κατάλογος διαβιβάζεται αμελλητί στην εθνική αρχή που είναι επιφορτισμένη με τον έλεγχο των αλιευτικών δραστηριοτήτων και στην Ένωση.
 ΚΕΦΑΛΑΙΟ III
 ΑΝΑΦΟΡΑ ΑΛΙΕΥΜΑΤΩΝ
 1. Ημερολόγιο αλιείας
 Ο πλοίαρχος ενωσιακού σκάφους που αλιεύει στο πλαίσιο της συμφωνίας τηρεί ημερολόγιο αλιείας σύμφωνα με τα ισχύοντα ψηφίσματα της IOTC για τα παραγαδιάρικα και τα γρι-γρι.
 Το ημερολόγιο αλιείας συμπληρώνεται από τον πλοίαρχο για κάθε ημέρα παρουσίας του σκάφους στα ύδατα του Μαυρίκιου.
 Ο πλοίαρχος καταγράφει κάθε ημέρα στο ημερολόγιο αλιείας την ποσότητα κάθε είδους, ταυτοποιούμενου βάσει του αντίστοιχου τριψήφιου κωδικού FAO (Οργανισμός Επισιτισμού και Γεωργίας των Ηνωμένων Εθνών), που έχει αλιευτεί και διατηρείται επί του σκάφους, εκφρασμένη σε χιλιόγραμμα βάρους ζωντανών ιχθύων ή, εάν χρειάζεται, σε αριθμό ιχθύων. Για κάθε κύριο είδος, ο πλοίαρχος αναφέρει επίσης τα μηδενικά αλιεύματα, τα παρεμπίπτοντα αλιεύματα και τα απορριπτόμενα αλιεύματα.
 Το ημερολόγιο αλιείας συμπληρώνεται με ευανάγνωστα και κεφαλαία γράμματα και υπογράφεται από


text:
τον πλοίαρχο.
 Ο πλοίαρχος είναι υπεύθυνος για την ακρίβεια των δεδομένων που καταγράφονται στο ημερολόγιο αλιείας.
 2. Αναφορά αλιευμάτων
 Ο πλοίαρχος δηλώνει τα αλιεύματα του σκάφους υποβάλλοντας στον Μαυρίκιο τα ημερολόγια αλιείας που αντιστοιχούν στην περίοδο παρουσίας του σκάφους στα ύδατα του Μαυρίκιου.
 Τα ημερολόγια αλιείας υποβάλλονται με έναν από τους ακόλουθους τρόπους:
 α)
 σε περίπτωση κατάπλου σε λιμένα του Μαυρίκιου, το πρωτότυπο κάθε ημερολογίου αλιείας υποβάλλεται στον τοπικό εκπρόσωπο του Μαυρίκιου, ο οποίος βεβαιώνει εγγράφως την παραλαβή του· αντίγραφο του ημερολογίου παραδίδεται στην ομάδα επιθεώρησης του Μαυρίκιου·
 β)
 σε περίπτωση εξόδου από τα ύδατα του Μαυρίκιου χωρίς προηγούμενη διέλευση από λιμένα του Μαυρίκιου, το πρωτότυπο κάθε ημερολογίου αλιείας αποστέλλεται με ηλεκτρονικά μέσα εντός επτά ημερολογιακών ημερών από την άφιξη σε οιονδήποτε άλλο λιμένα·
 γ)
 μέσω ηλεκτρονικού ταχυδρομείου, σε ηλεκτρονική διεύθυνση που κοινοποιείται από την εθνική αρχή που επιτηρεί τις αλιευτικές δραστηριότητες, ή διαφορετικά·
 δ)
 με τηλεομοιοτυπία, στον αριθμό της εθνικής αρχής που επιτηρεί τις αλιευτικές δραστηριότητες· ή
 ε)
 ή με επιστολή που αποστέλλεται στην εθνική αρχή που επιτηρεί τις αλιευτικές δραστηριότητες, εντός15 ημερολογιακών ημερών μετά την έξοδο από τα ύδατα του Μαυρίκιου.
 Τα μέρη καταβάλλουν κάθε προσπάθεια για την καθιέρωση συστήματος ηλεκτρονικής ανταλλαγής όλων των δεδομένων, με στόχο την ταχύτερη διαβίβασή τους.
 Ο πλοίαρχος αποστέλλει αντίγραφο όλων των ημερολογίων αλιείας στην Ένωση και στην αρμόδια αρχή του κράτους σημαίας. Ο πλοίαρχος κάθε ενωσιακού σκάφους που αλιεύει στο πλαίσιο της συμφωνίας αποστέλλει επίσης αντίγραφο όλων των ημερολογίων αλιείας:
 α)
 στο Ερευνητικό Κέντρο Αλιείας του Albion, και
 β)
 σε ένα από τα ακόλουθα επιστημονικά ινστιτούτα:
 i)
 IRD (Institut de recherche pour le développement / Ινστιτούτο Αναπτυξιακής Έρευνας)·
 ii)
 IEO (Instituto Español de Oceanografia / Ισπανικό Ωκεανογραφικό Ινστιτούτο)·
 iii)
 IPMA (Instituto Português do Mar e da Atmosfera / Πορτογαλικό Ινστιτούτο Θαλάσσιων και Ατμοσφαιρικών Ερευνών).
 Σε περίπτωση επιστροφής του σκάφους στα ύδατα του Μαυρίκιου εντός της περιόδου ισχύος της άδειας αλιείας του, το εν λόγω σκάφος οφείλει να υποβάλει νέα αναφορά αλιευμάτων.
 Σε περίπτωση μη τήρησης των διατάξεων που αφορούν την αναφορά αλιευμάτων, ο Μαυρίκιος μπορεί να αναστείλει την άδεια αλιείας του υπόψη σκάφους μέχρις ότου υποβληθεί η απαιτούμενη αναφορά αλιευμάτων και να λάβει μέτρα κατά του πλοιοκτήτη σύμφωνα με τις σχετικές διατάξεις της κείμενης εθνικής νομοθεσίας. Σε περίπτωση επαναλαμβανόμενης παράβασης, ο Μαυρίκιος μπορεί να αρνηθεί την ανανέωση της άδειας αλιείας. Ο Μαυρίκιος ενημερώνει την Ένωση αμελλητί σχετικά με οποιαδήποτε κύρωση επιβάλλει στο πλαίσιο αυτό.
 3. Τακτική παρακολούθηση αλιευμάτων
 Η Ένωση υποβάλλει στον Μαυρίκιο, πριν από το τέλος κάθε τριμήνου, τα δεδομένα αλιευμάτων για κάθε αδειοδοτημένο ενωσιακό σκάφος, καθώς και οποιεσδήποτε άλλες σχετικές πληροφορίες, συμπεριλαμβανομένων των αλιευτικών προσπαθειών (αριθμός ημερών στη θάλασσα), που αντιστοιχούν στο προηγούμενο τρίμηνο (ή τρίμηνα).
 Ο Μαυρίκιος υποβάλλει σε τριμηνιαία βάση τα δεδομένα αλιευμάτων αδειοδοτημένων ενωσιακών σκαφών που λαμβάνονται μέσω των ημερολογίων αλιείας, καθώς και οποιεσδήποτε άλλες σχετικές πληροφορίες.
 Τα μέρη αναλύουν από κοινού τη συνέπεια των συνόλων δεδομένων σε τακτική βάση και κατόπιν αιτήματος εκατέρου των μερών.
 Τα εν λόγω συγκεντρωτικά δεδομένα θεωρούνται προσωρινά μέχρις ότου η Ένωση κοινοποιήσει την οριστική ετήσια δήλωση που αναφέρεται στο σημείο 5.


text:
4. Μετάβαση σε ηλεκτρονικό σύστημα αναφοράς (ERS)
 Τα μέρη δηλώνουν την κοινή βούλησή τους να διασφαλίσουν τη μετάβαση σε ηλεκτρονικό σύστημα δήλωσης αλιευμάτων. Τα σχετικά τεχνικά χαρακτηριστικά των επιχειρησιακών ρυθμίσεων διαβίβασης θα πρέπει να συζητηθούν και να συμφωνηθούν μεταξύ των μερών το συντομότερο δυνατό. Ο Μαυρίκιος ενημερώνει την Ένωση μόλις εκπληρωθούν οι προϋποθέσεις για την εν λόγω μετάβαση. Ωστόσο, κατά τη μεταβατική περίοδο, εξακολουθούν να εφαρμόζονται οι ισχύουσες διατάξεις σχετικά με την αναφορά αλιευμάτων.
 5. Εκκαθάριση των τελών για τα θυνναλιευτικά και τα παραγαδιάρικα επιφανείας
 Για κάθε γρι-γρι και παραγαδιάρικο επιφανείας και με βάση την αντίστοιχη αναφορά αλιευμάτων που έχει επιβεβαιωθεί από τα επιστημονικά ινστιτούτα που αναφέρονται στο σημείο 2, τέταρτο εδάφιο στοιχείο β), η Ένωση προβαίνει σε εκκαθάριση των τελών που οφείλει το εκάστοτε σκάφος για την ετήσια αλιευτική δραστηριότητά του κατά το προηγούμενο ημερολογιακό έτος.
 Η Ένωση κοινοποιεί το αποτέλεσμα της εν λόγω εκκαθάρισης τελών στον Μαυρίκιο και ταυτόχρονα στον πλοιοκτήτη, πριν από τις 31 Ιουλίου του τρέχοντος έτους. Ο Μαυρίκιος επιβεβαιώνει στην Ένωση τη λήψη της εκκαθάρισης και μπορεί να ζητήσει από την Ένωση τυχόν διευκρινίσεις τις οποίες θεωρεί απαραίτητες. Σε αυτή την περίπτωση, η Ένωση προβαίνει σε διαβουλεύσεις με τις εθνικές διοικήσεις των κρατών σημαίας και με τα επιστημονικά ινστιτούτα της Ένωσης, και καταβάλλει κάθε δυνατή προσπάθεια για την παροχή των απαιτούμενων πρόσθετων πληροφοριών στον Μαυρίκιο. Εφόσον χρειαστεί, μπορεί να διοργανωθεί ειδική κοινή επιστημονική συνεδρίαση προκειμένου να εξεταστούν τα δεδομένα αλιευμάτων και οι χρησιμοποιούμενες μέθοδοι διασταύρωσης πληροφοριών.
 Ο Μαυρίκιος μπορεί να αμφισβητήσει το ποσό της εκκαθάρισης τελών, βάσει αποδεικτικών στοιχείων, εντός προθεσμίας30 ημερολογιακών ημερών από την ημερομηνία διαβίβασης της εκκαθάρισης. Σε περίπτωση διαφωνίας, τα μέρη διαβουλεύονται στο πλαίσιο της μικτής επιτροπής. Εάν ο Μαυρίκιος δεν προβάλει αντιρρήσεις εντός30 ημερολογιακών ημερών, η εκκαθάριση θεωρείται ότι έχει εγκριθεί.
 Σε περίπτωση που το ποσό της εκκαθάρισης είναι υψηλότερο από την προκαταβολή τελών που αναφέρεται στο σημείο 3 του κεφαλαίου ΙΙ και η οποία έχει καταβληθεί για τη χορήγηση άδειας αλιείας, ο πλοιοκτήτης καταβάλλει το υπόλοιπο στον Μαυρίκιο έως τις 30 Σεπτεμβρίου του τρέχοντος έτους. Σε περίπτωση που το ποσό της εκκαθάρισης είναι χαμηλότερο από τα προκαταβληθέντα κατ' αποκοπήν τέλη, το υπόλοιπο ποσό δεν επιστρέφεται στον πλοιοκτήτη.
 ΚΕΦΑΛΑΙΟ IV
 ΕΚΦΟΡΤΩΣΕΙΣ ΚΑΙ ΜΕΤΑΦΟΡΤΩΣΕΙΣ
 Η μεταφόρτωση εν πλω απαγορεύεται. Κάθε μεταφόρτωση σε λιμένα παρακολουθείται από επιθεωρητές αλιείας του Μαυρίκιου.
 Ο πλοίαρχος ενωσιακού σκάφους που επιθυμεί να εκφορτώσει ή να μεταφορτώσει οφείλει να κοινοποιήσει στον Μαυρίκιο, τουλάχιστον 24 ώρες πριν από την εκφόρτωση ή τη μεταφόρτωση, τα ακόλουθα:
 α)
 το όνομα και το διεθνές διακριτικό κλήσεως ασυρμάτου (IRCS) του αλιευτικού σκάφους που πρέπει να πραγματοποιήσει εκφόρτωση ή μεταφόρτωση και τον αριθμό του σκάφους στο μητρώο αλιευτικών σκαφών της IOTC·
 β)
 τον λιμένα εκφόρτωσης ή μεταφόρτωσης·
 γ)
 την προβλεπόμενη ημερομηνία και ώρα εκφόρτωσης ή μεταφόρτωσης·
 δ)
 την ποσότητα (εκφρασμένη σε χιλιόγραμμα βάρους ζωντανών ιχθύων ή, εάν χρειάζεται, σε αριθμό ιχθύων) για κάθε είδος προς εκφόρτωση ή μεταφόρτωση (ταυτοποιούμενο βάσει του αντίστοιχου τριψήφιου κωδικού FAO)· και
 ε)
 σε περίπτωση μεταφόρτωσης, το όνομα και το IRCS του παραλαμβάνοντος σκάφους.
 Όσον αφορά τα παραλαμβάνοντα σκάφη, ο πλοίαρχος


text:
του παραλαμβάνοντος σκάφους μεταφοράς ενημερώνει τις αρχές του Μαυρίκιου το αργότερο 24 ώρες πριν από την έναρξη, καθώς και μετά την ολοκλήρωση της μεταφόρτωσης, σχετικά με τις ποσότητες τόνου και θυννοειδών που μεταφορτώθηκαν στα σκάφη τους και, επίσης, συμπληρώνει και διαβιβάζει στις αρχές του Μαυρίκιου τη δήλωση μεταφόρτωσης εντός 24 ωρών.
 Για τις εργασίες μεταφόρτωσης απαιτείται προηγούμενη άδεια, η οποία χορηγείται από τον Μαυρίκιο στον πλοίαρχο ή στον πράκτορά του εντός 24 ωρών από την κοινοποίηση που αναφέρεται στην δεύτερη παράγραφο. Οι εργασίες μεταφόρτωσης πρέπει να πραγματοποιούνται σε λιμένα του Μαυρίκιου για τον οποίο έχει χορηγηθεί άδεια για τον εν λόγω σκοπό.
 Ο καθορισμένος λιμένας αλιείας του Μαυρίκιου στον οποίο επιτρέπονται οι εργασίες μεταφόρτωσης είναι το Port Louis.
 Η μη τήρηση των διατάξεων του παρόντος κεφαλαίου επισύρει την επιβολή των σχετικών ποινών που προβλέπονται σύμφωνα με την κείμενη νομοθεσία του Μαυρίκιου.
 Τα μέρη δεσμεύονται να ενθαρρύνουν τα αδειοδοτημένα σκάφη να αυξήσουν τις εκφορτώσεις στον Μαυρίκιο, λαμβανομένων υπόψη των ζητημάτων που άπτονται αυτών των εργασιών.
 ΚΕΦΑΛΑΙΟ V
 ΈΛΕΓΧΟΣ
 1. Είσοδος και έξοδος από τα ύδατα του Μαυρίκιου
 Κάθε είσοδος ενωσιακού σκάφους που διαθέτει άδεια αλιείας στα ύδατα του Μαυρίκιου ή έξοδος από αυτά πρέπει να κοινοποιείται στον Μαυρίκιο εντός προθεσμίας 12 ωρών πριν από την είσοδο ή την έξοδο.
 Κατά την κοινοποίηση της εισόδου ή της εξόδου του, το σκάφος κοινοποιεί συγκεκριμένα:
 α)
 την ημερομηνία, την ώρα και το προβλεπόμενο σημείο διέλευσής του·
 β)
 την ποσότητα όλων των ειδών επί του σκάφους, ταυτοποιούμενων βάσει του αντίστοιχου τριψήφιου κωδικού FAO, εκφρασμένη σε χιλιόγραμμα βάρους ζωντανών ιχθύων ή, εάν χρειάζεται, σε αριθμό ιχθύων· και
 γ)
 την παρουσίαση των προϊόντων.
 Η κοινοποίηση πραγματοποιείται κατά προτίμηση με ηλεκτρονικό ταχυδρομείο ή, ελλείψει αυτού, με τηλεομοιοτυπία, σε ηλεκτρονική διεύθυνση ή σε αριθμό τηλεομοιοτυπικού που κοινοποιείται από τον Μαυρίκιο. Ο Μαυρίκιος βεβαιώνει αμελλητί την παραλαβή της μέσω απαντητικού μηνύματος ηλεκτρονικού ταχυδρομείου ή τηλεομοιοτυπίας.
 Ο Μαυρίκιος ενημερώνει αμέσως τα ενδιαφερόμενα σκάφη και την Ένωση για οποιαδήποτε τροποποίηση της ηλεκτρονικής διεύθυνσης ή της συχνότητας διαβίβασης.
 Κάθε ενωσιακό σκάφος το οποίο συλλαμβάνεται να αλιεύει στα ύδατα του Μαυρίκιου χωρίς να έχει προηγουμένως κοινοποιήσει την παρουσία του θεωρείται ως σκάφος που αλιεύει χωρίς άδεια.
 2. Περιοδική αναφορά αλιευμάτων
 Όταν ενωσιακό σκάφος αλιεύει σε ύδατα του Μαυρίκιου, ο πλοίαρχος ενωσιακού σκάφους που διαθέτει άδεια αλιείας οφείλει να ενημερώνει τις αρχές του Μαυρίκιου ανά τρεις ημέρες σχετικά με τα αλιεύματα που έχει αλιεύσει στα ύδατα του Μαυρίκιου. Η πρώτη δήλωση αλιευμάτων ξεκινά τρεις ημέρες από την ημερομηνία εισόδου στα ύδατα του Μαυρίκιου.
 Κατά την κοινοποίηση της περιοδικής αναφοράς αλιευμάτων που πραγματοποιείται κάθε τρεις ημέρες, το σκάφος κοινοποιεί ειδικότερα:
 α)
 την ημερομηνία, την ώρα και το στίγμα κατά τη στιγμή της αναφοράς·
 β)
 την ποσότητα κάθε στοχευόμενου είδους που έχει αλιευθεί και βρίσκεται επί του σκάφους κατά τη διάρκεια της περιόδου των τριών ημερών, ταυτοποιούμενου βάσει του αντίστοιχου τριψήφιου κωδικού FAO, η οποία εκφράζεται σε χιλιόγραμμα βάρους ζωντανών ιχθύων ή, εάν χρειάζεται, σε αριθμό ιχθύων·
 γ)
 την ποσότητα κάθε παρεμπίπτοντος είδους κατά τη διάρκεια της περιόδου των τριών ημερών, ταυτοποιούμενου βάσει του αντίστοιχου τριψήφιου κωδικού


text:
FAO, η οποία εκφράζεται σε χιλιόγραμμα βάρους ζωντανών ιχθύων ή, εάν χρειάζεται, σε αριθμό ιχθύων·
 δ)
 την παρουσίαση των προϊόντων·
 ε)
 σε ό,τι αφορά τα θυναλλιευτικά γρι-γρι:
 i)
 τον αριθμό των επιτυχών ποντίσεων με διατάξεις συγκέντρωσης ιχθύων (FAD) από την τελευταία αναφορά·
 ii)
 τον αριθμό των επιτυχών ελεύθερων ποντίσεων σε ελεύθερα κοπάδια ιχθύων από την τελευταία αναφορά·
 iii)
 τον αριθμό των μη επιτυχών ποντίσεων· και
 στ)
 σε ό,τι αφορά τα παραγαδιάρικα θυναλλιευτικά σκάφη:
 i)
 τον αριθμό ποντίσεων από την τελευταία αναφορά·
 ii)
 τον αριθμό χρησιμοποιούμενων αγκιστριών από την τελευταία αναφορά.
 Η κοινοποίηση πραγματοποιείται κατά προτίμηση με ηλεκτρονικό ταχυδρομείο ή με τηλεομοιοτυπία, σε ηλεκτρονική διεύθυνση ή σε τηλεφωνικό αριθμό που κοινοποιείται από τον Μαυρίκιο. Ο Μαυρίκιος ενημερώνει αμέσως τα ενδιαφερόμενα σκάφη και την Ένωση για οποιαδήποτε αλλαγή της ηλεκτρονικής διεύθυνσης, του τηλεφωνικού αριθμού ή της συχνότητας διαβίβασης.
 Κάθε σκάφος το οποίο συλλαμβάνεται να αλιεύει στα ύδατα του Μαυρίκιου χωρίς να έχει κοινοποιήσει την τριήμερη περιοδική αναφορά αλιευμάτων θεωρείται σκάφος που αλιεύει χωρίς άδεια. Οι παραβάτες της εν λόγω απαίτησης υπόκεινται στις ποινές και στις κυρώσεις που προβλέπονται σύμφωνα με την κείμενη νομοθεσία του Μαυρίκιου.
 Οι περιοδικές αναφορές αλιευμάτων πρέπει να φυλάσσονται επί του σκάφους τουλάχιστον για ένα έτος από την ημερομηνία αποστολής της αναφοράς.
 3. Επιθεώρηση σε λιμένα ή εν πλω
 Η επιθεώρηση σε λιμένα ή εν πλω στα ύδατα του Μαυρίκιου ενωσιακών σκαφών που διαθέτουν άδεια αλιείας πραγματοποιείται από σκάφη και επιθεωρητές του Μαυρίκιου οι οποίοι αναγνωρίζονται σαφώς ως διορισθέντες επιθεωρητές αλιείας.
 Πριν από την επιβίβασή τους στο σκάφος, οι εξουσιοδοτημένοι επιθεωρητές ενημερώνουν το ενωσιακό σκάφος για την απόφασή τους να διενεργήσουν επιθεώρηση. Η επιθεώρηση διεξάγεται από επιθεωρητές αλιείας οι οποίοι οφείλουν να επιδεικνύουν τα στοιχεία της ταυτότητάς τους και της επίσημης ιδιότητάς τους ως επιθεωρητών πριν από τη διεξαγωγή της επιθεώρησης. Ο πλοίαρχος του σκάφους συνεργάζεται κατά την εξέλιξη της διαδικασίας επιθεώρησης.
 Οι εξουσιοδοτημένοι επιθεωρητές παραμένουν επί του ενωσιακού σκάφους μόνον για όσο χρόνο απαιτείται για την εκτέλεση των καθηκόντων που συνδέονται με την επιθεώρηση. Η επιθεώρηση διενεργείται κατά τρόπο ώστε να ελαχιστοποιείται ο αντίκτυπος για το σκάφος, την αλιευτική του δραστηριότητα, το φορτίο ή τις εργασίες εκφόρτωσης και μεταφόρτωσης.
 Ο Μαυρίκιος μπορεί να επιτρέψει στην Ένωση να συμμετέχει στις επιθεωρήσεις ως παρατηρητής.
 Μετά το πέρας κάθε επιθεώρησης, οι εξουσιοδοτημένοι επιθεωρητές συντάσσουν έκθεση επιθεώρησης. Ο πλοίαρχος του ενωσιακού σκάφους έχει το δικαίωμα να διατυπώσει παρατηρήσεις στην έκθεση επιθεώρησης. Η έκθεση επιθεώρησης υπογράφεται από τον επιθεωρητή που συντάσσει την έκθεση και από τον πλοίαρχο του ενωσιακού σκάφους.
 Η υπογραφή της έκθεσης επιθεώρησης από τον πλοίαρχο δεν θίγει το δικαίωμα υπεράσπισης του πλοιοκτήτη σε περίπτωση παράβασης. Εάν ο πλοίαρχος αρνηθεί να υπογράψει το εν λόγω έγγραφο, πρέπει να διευκρινίσει τους λόγους της άρνησης εγγράφως, ο δε επιθεωρητής σημειώνει σε αυτό την ένδειξη «άρνηση υπογραφής». Οι εξουσιοδοτημένοι επιθεωρητές παραδίδουν αντίγραφο της έκθεσης επιθεώρησης στον πλοίαρχο του ενωσιακού σκάφους πριν από την αναχώρησή τους από το σκάφος. Στην περίπτωση παράβασης, αντίγραφο της κοινοποίησης της παράβασης διαβιβάζεται επίσης στην Ένωση, όπως προβλέπεται στο κεφάλαιο VII.
 4. Συνεργασία για την καταπολέμηση της παράνομης, λαθραίας και


text:
άναρχης (ΠΛΑ) αλιείας
 Για να ενισχυθεί η καταπολέμηση της ΠΛΑ αλιείας, οι πλοίαρχοι των ενωσιακών αλιευτικών σκαφών αναφέρουν την παρουσία στα ύδατα του Μαυρίκιου σκαφών που ασκούν δραστηριότητες οι οποίες ενδέχεται να συνιστούν ΠΛΑ αλιεία, και ζητούν όσο το δυνατόν περισσότερες πληροφορίες σχετικά με όσα έχουν παρατηρηθεί. Οι εκθέσεις παρατήρησης αποστέλλονται αμελλητί στον Μαυρίκιο και στην αρμόδια αρχή του κράτους μέλους του σκάφους που έκανε την παρατήρηση, το οποίο τις διαβιβάζει αμέσως στην Ένωση ή στον φορέα που αυτή έχει ορίσει.
 Ο Μαυρίκιος διαβιβάζει στην Ένωση κάθε έκθεση παρατήρησης που έχει στη διάθεσή του σχετικά με αλιευτικά σκάφη που ασκούν δραστηριότητες οι οποίες ενδεχομένως συνιστούν ΠΛΑ αλιεία στα ύδατα του Μαυρίκιου.
 ΚΕΦΑΛΑΙΟ VI
 ΔΟΡΥΦΟΡΙΚΟ ΣΥΣΤΗΜΑ ΠΑΡΑΚΟΛΟΥΘΗΣΗΣ ΣΚΑΦΩΝ (ΣΠΣ)
 1. Μηνύματα στίγματος των σκαφών
 Όταν βρίσκονται στα ύδατα του Μαυρίκιου, τα ενωσιακά σκάφη που διαθέτουν άδεια αλιείαςπρέπει να είναι εξοπλισμένα με σύστημα παρακολούθησης σκαφών (ΣΠΣ) ώστε να είναι δυνατή η αυτόματη και συνεχής εκπομπή του στίγματός τους, ανά μία ώρα, στο κέντρο παρακολούθησης αλιείας (ΚΠΑ) (Fisheries Monitoring Center — FMC) του οικείου κράτους σημαίας.
 Κάθε μήνυμα που αφορά το γεωγραφικό στίγμα πρέπει να περιέχει:
 α)
 τα στοιχεία αναγνώρισης του σκάφους·
 β)
 το πλέον πρόσφατο γεωγραφικό στίγμα του σκάφους (γεωγραφικό μήκος και πλάτος), με σφάλμα στίγματος κατώτερο των 500 μέτρων και ποσοστό ασφάλειας 99 %·
 γ)
 την ημερομηνία και την ώρα καταγραφής του στίγματος· και
 δ)
 την ταχύτητα και την πορεία του σκάφους.
 Το πρώτο στίγμα που καταγράφεται μετά την είσοδο στα ύδατα του Μαυρίκιου λαμβάνει τον κωδικό «ENT». Όλα τα επόμενα στίγματα λαμβάνουν τον κωδικό «POS», πλην του πρώτου στίγματος που καταγράφεται μετά την έξοδο από τα ύδατα του Μαυρίκιου, που λαμβάνει τον κωδικό «EXI». Το ΚΠΑ του κράτους σημαίας μεριμνά για την αυτόματη επεξεργασία και, εάν χρειάζεται, για την ηλεκτρονική διαβίβαση των μηνυμάτων στίγματος. Τα μηνύματα στίγματος καταγράφονται με ασφαλή τρόπο και διατηρούνται για χρονικό διάστημα τριών ετών.
 Κάθε μήνυμα στίγματος διαβιβάζεται σύμφωνα με τον μορφότυπο που προβλέπεται στο προσάρτημα 2 του παρόντος παραρτήματος έως ότου ο Μαυρίκιος αποκτήσει τη δυνατότητα να λαμβάνει τις εν λόγω αναφορές στον μορφότυπο που βασίζεται στο πρότυπο P 1000 του Κέντρου των Ηνωμένων Εθνών για τη διευκόλυνση του εμπορίου και των ηλεκτρονικών συναλλαγών (CEFACT).
 2. Διαβίβαση από το σκάφος σε περίπτωση βλάβης του ΣΠΣ
 Οι πλοίαρχοι εξασφαλίζουν ότι ανά πάσα στιγμή το ΣΠΣ των σκαφών τους λειτουργεί πλήρως και ότι τα μηνύματα στίγματος διαβιβάζονται ορθά στο ΚΠΑ του κράτους σημαίας.
 Τα ενωσιακά σκάφη με ΣΠΣ που παρουσιάζει βλάβη δεν επιτρέπεται να εισέρχονται στα ύδατα του Μαυρίκιου. Σε περίπτωση βλάβης του ΣΠΣ ενώ το σκάφος αλιεύει ήδη στα ύδατα του Μαυρίκιου, το ΣΠΣ του σκάφους επιδιορθώνεται μετά το πέρας του ταξιδιού ή αντικαθίσταται εντός15 ημερολογιακών ημερών. Μετά την εκπνοή αυτής της προθεσμίας, το σκάφος δεν επιτρέπεται πλέον να αλιεύει στα ύδατα του Μαυρίκιου.
 Τα σκάφη που αλιεύουν στα ύδατα του Μαυρίκιου με σύστημα ΣΠΣ που παρουσιάζει βλάβηπρέπει να κοινοποιούν τα μηνύματα που αφορούν το γεωγραφικό τους στίγμα με ηλεκτρονικό ταχυδρομείο ή με τηλεομοιοτυπία στο ΚΠΑ του κράτους σημαίας και του Μαυρίκιου, τουλάχιστον ανά δίωρο, και


text:
πρέπει να παρέχουν όλες τις απαιτούμενες πληροφορίες.
 3. Ασφαλής κοινοποίηση των μηνυμάτων γεωγραφικού στίγματος στον Μαυρίκιο
 Το ΚΠΑ του κράτους σημαίας διαβιβάζει αυτομάτως τα μηνύματα στίγματος των οικείων σκαφών στο ΚΠΑ του Μαυρίκιου. Τα ΚΠΑ του σκάφους σημαίας και του Μαυρίκιου ανταλλάσσουν τις ηλεκτρονικές διευθύνσεις επικοινωνίας τους και ενημερώνονται αμοιβαία και αμελλητί σχετικά με τυχόν μεταβολή των εν λόγω διευθύνσεων.
 Η διαβίβαση των μηνυμάτων στίγματος μεταξύ των ΚΠΑ του κράτους σημαίας και του Μαυρίκιου πραγματοποιείται ηλεκτρονικά μέσω ασφαλούς συστήματος επικοινωνίας.
 Το ΚΠΑ του Μαυρίκιου ενημερώνει το ΚΠΑ του κράτους σημαίας και την Ένωση για κάθε διακοπή της λήψης διαδοχικών μηνυμάτων στίγματος από σκάφος που διαθέτει άδεια αλιείας, όταν το εν λόγω σκάφος δεν έχει κοινοποιήσει την αναχώρησή του από τα ύδατα του Μαυρίκιου.
 4. Δυσλειτουργία του συστήματος επικοινωνίας
 Ο Μαυρίκιος μεριμνά για τη συμβατότητα του ηλεκτρονικού εξοπλισμού του με αυτόν του ΚΠΑ του κράτους σημαίας και ενημερώνει αμέσως την Ένωση για τυχόν δυσλειτουργία όσον αφορά την επικοινωνία και τη λήψη μηνυμάτων στίγματος, ώστε να επιλυθεί το τεχνικό πρόβλημα το συντομότερο δυνατόν. Τυχόν διαφορές εξετάζονται στο πλαίσιο της μικτής επιτροπής.
 Ο πλοίαρχος θεωρείται υπεύθυνος για οποιαδήποτε αποδεδειγμένη παραποίηση του συστήματος ΣΠΣ του σκάφους η οποία έχει ως στόχο να διαταραχθεί η λειτουργία του ή να παραποιηθούν τα μηνύματα στίγματος. Τυχόν παραβάσεις επισύρουν τις ποινές που προβλέπει η κείμενη νομοθεσία του Μαυρίκιου.
 5. Αναθεώρηση της συχνότητας αποστολής των μηνυμάτων στίγματος
 Βάσει αποδεικτικών στοιχείων που στοιχειοθετούν παράβαση, ο Μαυρίκιος μπορεί να ζητήσει από το ΚΠΑ του κράτους σημαίας, με κοινοποίηση στην Ένωση, να μειώσει τη συχνότητα αποστολής μηνυμάτων στίγματος σκάφους στα 30 λεπτά για δεδομένη χρονική διάρκεια έρευνας. Τα εν λόγω αποδεικτικά στοιχεία πρέπει να διαβιβάζονται από τον Μαυρίκιο στο ΚΠΑ του κράτους σημαίας και στην Ένωση. Το ΚΠΑ του κράτους σημαίας διαβιβάζει αμελλητί στον Μαυρίκιο τα μηνύματα στίγματος με βάση τη νέα συχνότητα αποστολής.
 Στη συνέχεια, το ΚΠΑ του Μαυρίκιου κοινοποιεί αμέσως στο κέντρο ελέγχου του κράτους σημαίας και στην Ένωση το πέρας της διαδικασίας επιθεώρησης.
 ΚΕΦΑΛΑΙΟ VII
 ΠΑΡΑΒΑΣΕΙΣ
 Η παράλειψη τήρησης οποιουδήποτε κανόνα ή διάταξης του παρόντος πρωτοκόλλου, των μέτρων διαχείρισης και διατήρησης των έμβιων πόρων ή της νομοθεσίας του Μαυρίκιου για την αλιεία μπορεί να επισύρει την επιβολή προστίμων ή την αναστολή, ανάκληση ή μη ανανέωση της άδειας αλιείας του σκάφους, σύμφωνα με τη νομοθεσία του Μαυρίκιου.
 1. Χειρισμός των παραβάσεων
 Κάθε παράβαση που διαπράττεται στα ύδατα του Μαυρίκιου από ενωσιακό σκάφος, που διαθέτει άδεια αλιείας, σύμφωνα με τη συμφωνία, πρέπει να αναφέρεται σε έκθεση επιθεώρησης. Η κοινοποίηση της παράβασης και οι σχετικές ισχύουσες κυρώσεις που επιβάλλονται στον πλοίαρχο ή στην αλιευτική εταιρεία αποστέλλονται απευθείας στον πλοιοκτήτη σύμφωνα με τη διαδικασία που προβλέπεται στην κείμενη νομοθεσία του Μαυρίκιου. Αντίγραφο της κοινοποίησης αποστέλλεται στο κράτος σημαίας του σκάφους και στην Ένωση εντός 24 ωρών.
 2. Παύση δραστηριοτήτων σκάφους
 Σε περίπτωση που αυτό επιτρέπεται βάσει της νομοθεσίας του Μαυρίκιου περί αλιείας σε σχέση με την παράβαση, κάθε ενωσιακό σκάφος το οποίο έχει διαπράξει παράβαση μπορεί να υποχρεωθεί να παύσει την αλιευτική του δραστηριότητα και, σε περίπτωση που το σκάφος είναι εν πλω,


text:
να επιστρέψει σε λιμένα του Μαυρίκιου.
 Ο Μαυρίκιος κοινοποιεί στην Ένωση και στις αρχές του κράτους σημαίας, εντός προθεσμίας 24 ωρών, τυχόν παύση των δραστηριοτήτων ενωσιακού σκάφους που διαθέτει άδεια αλιείας. Στην κοινοποίηση αναφέρονται οι λόγοι και περιλαμβάνονται τα αποδεικτικά στοιχεία στα οποία βασίστηκε η παύση των δραστηριοτήτων του σκάφους, με την επιφύλαξη τυχόν νομικών απαιτήσεων εμπιστευτικότητας.
 Πριν από τη λήψη οποιωνδήποτε μέτρων κατά του σκάφους, του πλοιάρχου, του πληρώματος ή του φορτίου, πλην των μέτρων που αποσκοπούν στην προστασία των αποδεικτικών στοιχείων, ο Μαυρίκιος ορίζει ελεγκτή και συγκαλεί, κατόπιν αιτήματος της Ένωσης, εντός μίας ημερολογιακής ημέρας από την κοινοποίηση της παύσης των δραστηριοτήτων του σκάφους, ενημερωτική συνάντηση για να διευκρινίσει τα γεγονότα που οδήγησαν στην επιβολή της παύσης των δραστηριοτήτων του σκάφους και να επεξηγήσει τυχόν περαιτέρω μέτρα τα οποία ενδέχεται να ληφθούν. Στην εν λόγω ενημερωτική συνάντηση μπορεί να παρίσταται εκπρόσωπος του κράτους σημαίας και του πλοιοκτήτη.
 3. Ποινές για τις παραβάσεις — Διαδικασία συμβιβασμού
 Η ποινή για την παράβαση καθορίζεται από τον Μαυρίκιο βάσει της κείμενης εθνικής νομοθεσίας.
 Πριν από την έναρξη των νομικών διαδικασιών, κινείται διαδικασία συμβιβασμού μεταξύ των αρχών του Μαυρίκιου και του ενωσιακού σκάφους με σκοπό τη φιλική διευθέτηση του θέματος στο μέτρο που είναι νομικώς εφικτό. Στην εν λόγω διαδικασία συμβιβασμού μπορεί να συμμετέχει εκπρόσωπος του κράτους σημαίας του σκάφους. Η διαδικασία συμβιβασμού ολοκληρώνεται το αργότερο 72 ώρες μετά την κοινοποίηση της παύσης των δραστηριοτήτων του σκάφους. Τυχόν συμφωνία η οποία θα επιτευχθεί είναι οριστική και δεσμευτική για όλα τα εμπλεκόμενα μέρη. Σε περίπτωση που η διαδικασία συμβιβασμού, η οποία μπορεί να περιλαμβάνει διαδικασία διακανονισμού, δεν ευδοκιμήσει, η υπόθεση μπορεί να παραπεμφθεί ενώπιον δικαστηρίου του Μαυρίκιου.
 4. Δικαστική διαδικασία — τραπεζική εγγύηση
 Ο ιδιοκτήτης του σκάφους το οποίο έχει διαπράξει παράβαση μπορεί να καταθέσει τραπεζική εγγύηση σε τράπεζα που ορίζεται από τον Μαυρίκιο, της οποίας το ύψος καθορίζεται από τον Μαυρίκιο και καλύπτει τις δαπάνες που συνδέονται με την παύση των δραστηριοτήτων του σκάφους, το εκτιμώμενο πρόστιμο και τυχόν αποζημίωση. Η τραπεζική εγγύηση παραμένει δεσμευμένη έως την ολοκλήρωση της δικαστικής διαδικασίας.
 Η τραπεζική εγγύηση αποδεσμεύεται και επιστρέφεται στον πλοιοκτήτη αμελλητί μετά την έκδοση της απόφασης:
 α)
 εις το ακέραιο, σε περίπτωση που δεν έχουν επιβληθεί ποινές·
 β)
 στο ύψος του υπολοίπου, εφόσον η ποινή συνεπάγεται πρόστιμο κατώτερο από το ύψος της τραπεζικής εγγύησης.
 Ο Μαυρίκιος ενημερώνει την Ένωση σχετικά με το αποτέλεσμα της δικαστικής διαδικασίας εντός προθεσμίας οκτώ ημερολογιακών ημερών από την έκδοση της απόφασης.
 5. Αποδέσμευση του σκάφους και του πληρώματος
 Τόσο το σκάφος όσο και το πλήρωμά του επιτρέπεται να εγκαταλείψουν τον λιμένα μόλις πληρωθεί το πρόστιμο που έχει επιβληθεί στο πλαίσιο της διαδικασίας συμβιβασμού ή μόλις καταβληθεί η τραπεζική εγγύηση σύμφωνα με τη νομοθεσία του Μαυρίκιου.
 ΚΕΦΑΛΑΙΟ VIII
 ΝΑΥΤΟΛΟΓΗΣΗ
 1. Αριθμός ναυτικών προς ναυτολόγηση
 Κατά τη διάρκεια των δραστηριοτήτων τους στα ύδατα του Μαυρίκιου,12 έμπειροι ναυτικοί από τον Μαυρίκιο επιβιβάζονται στον στόλο της Ένωσης. Οι ιδιοκτήτες των ενωσιακών σκαφών επιδιώκουν να ναυτολογούν συμπληρωματικό αριθμό ναυτικών του Μαυρίκιου.
 Στην περίπτωση μη επιβίβασης ναυτικών του Μαυρίκιου στο σκάφος, οι πλοιοκτήτες καταβάλλουν κατ'


text:
αποκοπή ποσό ισοδύναμο με τους μισθούς των μη επιβιβασθέντων ναυτικών για όλη τη διάρκεια της αλιευτικής εξόρμησης στα ύδατα του Μαυρίκιου. Εάν η αλιευτική εξόρμηση διαρκέσει λιγότερο από έναν μήνα, οι πλοιοκτήτες υποχρεούνται να καταβάλουν το ποσό που αντιστοιχεί σε μισθούς ενός μηνός των ναυτικών.
 2. Συμβάσεις ναυτολόγησης
 Η σύμβαση εργασίας συνάπτεται μεταξύ του πλοιοκτήτη ή του πράκτορά του και του ναυτικού, ο οποίος εκπροσωπείται, εάν είναι απαραίτητο, από το συνδικάτο του, σε συνεργασία με τον Μαυρίκιο. Η σύμβαση αναφέρει ειδικότερα την ημερομηνία και τον λιμένα επιβίβασης.
 Οι εν λόγω συμβάσεις εγγυώνται στους ναυτικούς τις παροχές του καθεστώτος κοινωνικής ασφάλισης στο οποίο υπάγονται στον Μαυρίκιο, συμπεριλαμβανομένης της ασφάλειας ζωής, ασθενείας και ατυχήματος.
 Αντίγραφο της σύμβασης παραδίδεται στους υπογράφοντες.
 Οι ναυτικοί του Μαυρίκιου διαθέτουν τα βασικά εργασιακά δικαιώματα που ορίζονται στη Διακήρυξη της Διεθνούς Οργάνωσης Εργασίας (ΔΟΕ). Ισχύει ειδικότερα η ελευθερία του συνεταιρίζεσθαι και η ουσιαστική αναγνώριση του δικαιώματος συλλογικών διαπραγματεύσεων, καθώς και η κατάργηση των διακρίσεων σε θέματα απασχόλησης και άσκησης του επαγγέλματος.
 3. Μισθός των ναυτικών
 Ο μισθός των ναυτικών του Μαυρίκιου βαρύνει τους πλοιοκτήτες. Καθορίζεται πριν από την έκδοση της άδειας αλιείας κατόπιν αμοιβαίας συμφωνίας μεταξύ του πλοιοκτήτη και του ναυτικού του πράκτορα στον Μαυρίκιο.
 Ο μισθός δεν μπορεί να είναι κατώτερος από εκείνον που ισχύει για τα πληρώματα των εθνικών σκαφών, ούτε κατώτερος από τον μισθό που καθορίζεται από τη ΔΟΕ.
 4. Υποχρεώσεις των ναυτικών
 Οι ναυτικοί παρουσιάζονται στον πλοίαρχο του σκάφους στο οποίο έχουν ναυτολογηθεί την παραμονή της ημέρας επιβίβασης που ορίζεται στη σύμβασή τους. Ο πλοίαρχος ενημερώνει τον ναυτικό σχετικά με την ημερομηνία και την ώρα επιβίβασης. Σε περίπτωση που ο ναυτικός παραιτηθεί ή δεν παρουσιαστεί κατά την προβλεπόμενη ημερομηνία και ώρα επιβίβασής του, η σύμβασή του θεωρείται άκυρη και μη υπάρχουσα, και ο πλοιοκτήτης απαλλάσσεται αυτομάτως από την υποχρέωσή του να τον επιβιβάσει. Στην περίπτωση αυτή στον πλοιοκτήτη δεν επιβάλλεται ουδεμία χρηματική ποινή, ούτε οφείλει να καταβάλει αποζημίωση.
 ΚΕΦΑΛΑΙΟ IX
 ΠΑΡΑΤΗΡΗΤΕΣ
 1. Παρατήρηση αλιευτικών δραστηριοτήτων
 Τα σκάφη τα οποία διαθέτουν άδεια αλιείας υπόκεινται σε καθεστώς παρατήρησης των αλιευτικών δραστηριοτήτων που διεξάγουν στο πλαίσιο της συμφωνίας.
 Το εν λόγω καθεστώς παρατήρησης συνάδει με τις διατάξεις που προβλέπονται στα ψηφίσματα της IOTC.
 Τα ενωσιακά σκάφη με χωρητικότητα μικρότερη ή ίση με 100 GT εξαιρούνται από τις διατάξεις του παρόντος κεφαλαίου.
 2. Ορισμός σκαφών και παρατηρητών
 Οι αρχές του Μαυρίκιου συντάσσουν κατάλογο των σκαφών που ορίζονται να δεχθούν την επιβίβαση παρατηρητή, καθώς και κατάλογο των ορισθέντων παρατηρητών. Οι εν λόγω κατάλογοι επικαιροποιούνται. Διαβιβάζονται στην Ένωση μόλις καταρτιστούν και, στη συνέχεια, μετά την επικαιροποίησή τους. Τα ενωσιακά σκάφη που ορίζονται να υποδεχθούν παρατηρητή πρέπει να επιτρέπουν την επιβίβαση του παρατηρητή. Κατά τη σύνταξη των εν λόγω καταλόγων, ο Μαυρίκιος λαμβάνει υπόψη την παρουσία παρατηρητή που έχει επιβιβαστεί, ή πρόκειται να επιβιβαστεί, στο πλαίσιο περιφερειακού καθεστώτος παρατήρησης. Οι εκθέσεις των παρατηρητών σχετικά με τις παρατηρήσεις που διεξάγονται στα ύδατα του Μαυρίκιου αποστέλλονται στο Ερευνητικό Κέντρο Αλιείας του Albion.
 Οι αρχές του Μαυρίκιου γνωστοποιούν στους εμπλεκόμενους πλοιοκτήτες τα ονόματα των παρατηρητών που πρόκειται να επιβιβαστούν στο σκάφος τους, το αργότερο15